Erdogan akan angkat sumpah bagi penggal ketiga sebagai presiden Turki

ANKARA, 3 Jun- Presiden Recep Tayyip Erdogan dijangka mengangkat sumpah sebagai ketua negara pada Sabtu selepas memenangi pilihan raya yang bersejarah untuk melanjutkan pemerintahannya selama lima tahun lagi.Perasmian di parlimen akan disusuli dengan upacara di istananya di ibu negara Ankara yang akan dihadiri berpuluh-puluh pemimpin dunia.Pemimpin Turki itu memenangi pilihan raya pada 28 Mei menentang parti pembangkang yang kuat biarpun berdepan dengan krisis ekonomi serta kritikan teruk berikutan gempa bumi dahsyat yang melanda pada Februari telah mengorbankan lebih 50,000 orang.Keputusan rasmi menunjukkan Erdogan memenangi 52.18% undi manakala pesaingnya Kemal Kilicdaroglu 47.82%.Pemimpin paling lama berkhidmat di Turki itu menghadapi cabaran besar dalam penggal ketiganya didorong oleh ekonomi yang lemah serta ketegangan dasar luar dengan Barat."Dari sudut pandangan geopolitik, pilihan raya akan mengukuhkan usaha Turki untuk mencapai dasar luar bebas baru-baru ini," kata Matt Gertken, ketua strategi geopolitik di BCA Research.“Dasar ini bertujuan untuk mendapatkan faedah ekonomi dan strategik yang maksimum daripada negara timur. Namun hubungan dengan negara demokrasi barat masih terhalang," katanya."Ketegangan dengan Barat mungkin akan meningkat. Sekarang Erdogan mempunyai mandat baharu."- AFP


Kematian burung laut bukan disebabkan selesema burung

CHILE, 3 Jun- Kematian beribu-ribu burung laut baru-baru ini di sepanjang pantai utara Chile bukan disebabkan oleh selesema burung, kata pihak berkuasa pada hari Jumaat.Kira-kira 3,500 kormoran Guanay pernah dikenali sebagai "burung berbilion dolar" kerana kaitannya dengan industri baja Eropah.Menurut Perkhidmatan Pertanian dan Ternakan (SAG) Chile, burung itu ditemui mati sejak 26 Mei berhampiran pelabuhan pantai Coquimbo.Pekerja pembersihan mengumpul ratusan kormoran yang mati, di sepanjang pantai, hadapan restoran dan hotel.Ujian awal ke atas burung yang mati tidak menunjukkan kehadiran selesema burung, kata Jorge Mautz, pengarah wilayah perkhidmatan itu, memberitahu AFP.Penduduk Coquimbo menyuarakan rasa bimbang dengan kematian burung laut itu."Kejadian itu tidak pernah dilihat sebelum ini. Kematian burung ini sangat membimbangkan," kata Edison Alfaro, seorang nelayan berusia 47 tahun, kepada AFP.Mautz berkata "sesuatu sedang berlaku di laut" yang menyebabkan kematian burung di perairan Pasifik.Kormoran Guanay merupakan spesies yang paling banyak di pulau-pulau luar pantai Peru.Pulau itu menjadi habitat burung itu bersarang, pada abad ke-19 dan menjana pendapatan bagi pedagang Eropah yang menjual guano (tahi burung atau kelawar yang dikeringkan) untuk digunakan sebagai baja.

(Pekerja Perkhidmatan Pertanian dan Ternakan (SAG) mengutip bangkai Kormoran Guanay/AFP)

Selama beberapa dekad, berjuta-juta tan guano telah dihantar ke Eropah.Guano menjadi sumber utama pendapatan Peru pada separuh kedua abad ke-19.Kini kormoran Guanay dianggap sebagai spesies terancam.Sejak akhir 2021, wabak selesema burung global paling teruk dalam rekod menyaksikan puluhan juta spesies unggas mati secara besar-besaran.Selesema burung melanda pantai Chile sejak Disember 2022, membunuh beribu-ribu penguin, burung pelikan dan singa laut.Chile menganggarkan bahawa sekitar 10% daripada 10,000 penguin Humboldt masih ada manakala 9,000 singa laut mati. Jumlah itu dua kali ganda jumlah kes yang direkodkan dalam tempoh 14 tahun yang lalu.Pada 29 Mac, kes pertama jangkitan kepada manusia di negara itu disahkan, iaitu pesakit berusia 53 tahun yang masih dirawat di hospital.Di Kemboja, seorang kanak-kanak perempuan berusia 11 tahun jatuh sakit pada pertengahan Februari akibat demam, batuk dan sakit tekak, dan meninggal dunia akibat virus selesema burung H5N1, menurut kementerian kesihatan di sana.-AFP


Gambar terakhir sebelum Phillips dan Pereira dibunuh, ditemui

RIO DE JANEIRO, 3 Jun- Gambar terakhir wartawan Britain yang terbunuh, Dom Phillips dan pakar Orang Asli Brazil, Bruno Pereira, yang hilang setahun lalu di hutan hujan Amazon, telah ditemui dalam telefon bimbit yang hilang.Gambar-gambar itu, ditunjukkan dalam sebuah dokumentari yang disiarkankan pada Jumaat.Ia diambil beberapa jam sebelum Phillips dan Pereira dibunuh pada 5 Jun 2022.Jenayah itu telah mencetuskan bantahan antarabangsa dan menarik perhatian kerana pelanggaran undang-undang yang mencetuskan kemusnahan hutan hujan terbesar di dunia itu.Penyiasat berkata Phillips, 57, dan Pereira, 41, ditembak oleh sekumpulan nelayan haram.Kematian mereka dilihat sebagai tindakan balas terhadap kerja Pereira memerangi jenayah alam sekitar di kawasan simpanan Orang Asli Lembah Javari, di utara Brazil.Pasukan peronda Orang Asli merupakan kumpulan yang dilatih oleh Pereira untuk melindungi kawasan itu daripada pelombong emas, pembalak dan pemburu haram.Peronda daripada kumpulan hak Orang Asli UNIVAJA, memainkan peranan penting bagi membantu pihak berkuasa mencari mayat Philips dan Pereira.Dokumentari yang dihasilkan oleh perkhidmatan penstriman Globoplay, menunjukkan pasukan pencari menggunakan pengesan logam di lokasi mayat ditemukan.Pasukan itu berjaya mennemukan buku nota dan kad media Phillips dan kemudian menemui telefon Pereira.Barang tersebut berpotensi dijadikan sebagai bukti penting kematian mereka.

Telefon yang ditemui pada Oktober itu diselaputi lumpur dan telah diserahkan kepada pakar forensik untuk mendapatkan imej dan data.Gambar terakhir yang diperolehi daripada data tersebut menunjukkan ianya diambil pada pagi lelaki itu dibunuh.Foto tersebut menunjukkan Phillips sedang duduk di dalam sebuah bot kecil di sungai Itaquai, dan bercakap dengan seorang penduduk tempatan berhampiran pantai.Terdapat juga video salah seorang daripada tiga suspek yang sedang dibicarakan dalam kes itu iaitu seoarang nelayan tempatan Amarildo "Pelado" Costa de Oliveira.Anggota peronda orang asli berkata Oliveira telah mengancam mereka sehari sebelum pembunuhan itu. Bagaimanapun, Pereira telah menerima ugutan bunuh berulang kali untuk kerjanya.Pemimpin UNIVAJA berkata mereka berharap foto itu akan membantu kes tersebut seadilnya.- AFP


200 maut, 850 cedera dalam nahas kereta api

BALASORE, 3 Jun- Lebih 200 orang terbunuh manakala lebih 850 lagi cedera dan ramai lagi dikhuatiri terperangkap selepas perlanggaran teruk, tiga kereta api pada Jumaat di Odisha timur India, kata pegawai tempatan.Foto yang disiarkan di stesen tempatan menunjukkan petak kereta api hancur dengan logam terpintal berhampiran Balasore, kira-kira 200 kilometer dari ibu negeri Bhubaneswar.Wartawan AFP di tempat kejadian melihat gerabak kereta api tersebut terbalik dan pekerja penyelamat mengeluarkan mangsa yang terselamat daripada serpihan yang hancur, manakala berpuluh-puluh mayat diletakkan di bawah kain putih di sebelah trek."Lebih daripada 120 kematian setiap kiraan terakhir dan jumlah itu meningkat kerana terdapat banyak kecederaan serius, keebanyakannya cedera di kepala," Sudhanshu Sarangi, ketua pengarah Perkhidmatan Bomba Odisha, memberitahu AFP dari lokasi kemalangan."Kejadian yang sangat menyedihkan dan ianya tidak baik".Ketua Setiausaha Negara Odisha Pradeep Jena mengesahkan, "kira-kira 850 orang yang cedera telah dihantar ke hospital", dan kerja menyelamat sedang dijalankan."Keutamaan kami ialah menyelamatkan penumpang dan memberikan sokongan kesihatan kepada mereka yang cedera," katanya.Amitabh Sharma, pengarah eksekutif Indian Railways, memberitahu AFP bahawa dua kereta api penumpang "mempunyai penglibatan aktif dalam kemalangan itu" manakala "kereta api ketiga merupakan kereta api barangan, yang diparkir di situ, turut terlibat dalam kemalangan itu."Angka mangsa dan jumlah penduduk yang cedera sukar untuk diputuskan pada masa ini," kata Sharma, masih ramai penumpang masih terperangkap.Seorang mangsa yang terselamat memberitahu wartawan berita TV tempatan, dia sedang tidur ketika kemalangan itu berlaku dan apabila tersedar dirinya terperangkap dengan kecederaan di leher dan lengannya.- AFP

(Pasukan penyelamat mengeluarkan mangsa dalam rempuhan kereta api/AFP)


Ubat baru kanser payudara kurangkan risiko dijangkiti semula

WASHINGTON, 2 Jun- Ubat yang dihasilkan syarikat farmaseutikal Switzerland, Novartis dapat mengurangkan risiko penghidap dijangkiti semula kanser payudara.Berdasarkan keputusan percubaan klinikal yang dibentangkan hari ini oleh Komuniti Klinikal Onkologi Amerika (ASCO), ubat itu dapat mengurangkan risiko dijangkiti semula kanser payudara sebanyak satu perempat dalam kumpulan besar mangsa peringkat awal yang terselamat daripada kanser paling biasa.Dengan dapatan itu, ubat terbabit menawarkan harapan baharu buat pesakit.Kajian terhadap ribociclib yang tergolong ubat baharu, dikenali sebagai terapi sasaran molekul digambarkan sebagai percubaan yang sangat penting.Kebanyakan daripada dua juta penghidap kanser payudara baharu yang didiagnosis di seluruh dunia, berada dalam fasa awal penyakit ditakrifkan berada di peringkat I hingga III.Pengarang utama kajian itu dari Pusat Konser Komprehensif UCLA Jonsson, Dennis Slamon, berkata terdapat beberapa prosedur rawatan yang pesakit perlu melaluinya."Standard rawatan sekarang untuk pesakit ini ialah pembedahan, diikuti kemoterapi atau radiasi. Kemudian disusuli antara lima dan 10 tahun sekatan hormon oleh pelbagai terapi endoktrin," katanya.Peluang dijangkit kanser secara berulang setinggi lebih daripada satu daripada tiga orang untuk peringkat I, lebih satu daripada dua orang untuk peringkat III, menyaksikan kanser kadang-kadang kembali beberapa dekad kemudian.Percubaan klinikal itu dijalankan membabitkan lebih 5,100 orang merangkumi pesakit di tahap II dan tahap III kanser payudara HR-positif, HER-negatif, iaitu subjenis kanser paling biasa.Kanser jenis itu menyumbang 70 peratus semua kes kanser payudara di Amerika Syarikat (AS).Separuh pesakit yang menggunakan ribociclib, ubat itu dipasarkan di bawah jenama Kisqali berserta terapi hormon. Separuh lagi menerima terapi hormon sahaja.Mereka perlu meneruskan rawatan selama tiga tahun. - AFP


Netflix, Amazon, Disney bincang peraturan antitembakau India

NEW DELHI, 2 Jun- Syarikat penstriman gergasi Netflix, Amazon dan Disney hari ini, mengadakan perbincangan mengenai cabaran undang-undang baharu, susulan pelaksanaan peraturan antitembakau di India.Menurut sumber, syarikat berkenaan bimbang mereka perlu mengedit berjuta-juta jam kandungan di web sedia ada.Undang-undang baharu itu mengundang 'sakit kepala' kepada syarikat berkenaan kerana sebelum ini, mereka juga pernah menghadapi kes undang-undang dan aduan polis kerana kandungan mereka didapati menyentuh sentimen agama, walaupun selama ini menapis sendiri kandungan.Minggu ini, Kementerian Kesihatan India mengarahkan platform penstriman hendaklah memaparkan amaran kesihatan statik semasa adegan merokok.Selain itu, kerajaan India juga menetapkan paparan mesej sekurang-kurangya 50 saat mengenai antitembakau, termasuk audio-visual pada permulaan dan pertengahan setiap program.Menandakan industri dalam tekanan, eksekutif tiga syarikat penstriman global dan Viacom18 yang mengendalikan aplikasi JioCinema dimiliki jutawan bernama Mukesh Ambani, turut mengadakan perbincangan tertutup.Menurut dua sumber yang rapat dengan perbincangan itu, mesyuarat tertutup itu diadakan selepas Netflix mendakwa peraturan baharu itu akan mempengaruhi pengalaman pelanggan, selain mendorong syarikat pengeluaran untuk menyekat kandungan mereka.Antara isu yang dibincangkan eksekutif berkenaan berkisar cara menghadapi cabaran undang-undang sama ada itu di bawah kuasa kementerian lain seperti teknologi maklumat (IT) dan penyiaran, bukan Kementerian Kesihatan.

(Logo JioCinema, Netflix dan Disney /REUTERS)

REUTERS memohon penjelasan daripada syarikat berkenaan, termasuk Kementerian Kesihatan India, namun tiada jawapan balas.Ketika ini, semua adegan merokok dan meminum alkohol dalam filem di pawagam India termasuk televisyen, perlu memaparkan amaran kesihatan.Tetapi setakat ini, tiada peraturan untuk syarikat gergasi penstriman yang kandungannya semakin popular.Aktivis mengalu-alukan peraturan antitembakau baharu di India kerana tembakau punca kedua terbesar di dunia yang membunuh 1.3 juta orang setiap tahun, di India sahaja. - REUTERS


Laluan baharu seludup dadah di Asia Tenggara

(FOTO FAIL: Methamphetamine kristal yang dirampas disembunyikan di dalam uncang teh/ REUTERS)

BANGKOK, 2 Jun- Sindiket pengedaran dadah sintetik di Asia Timur dan Asia Tenggara semakin 'rancak', dengan wujudnya laluan penyeludupan baharu untuk pasaran methamphetamine, termasuk dirangsang pengeluaran ketamin yang semakin berkembang, kata Pertubuhan Bangsa-Bangsa Bersatu (PBB) hari ini.Angka tinggi methamphetamine atau syabu terus dihasilkan di Shan, Myanmar dan diseludup dari negeri itu melalui Thailand dan Laos.Mendedahkan taktik baharu itu, Wakil Serantau Pejabat Dadah dan Jenayah PBB, Jeremy Douglas, berkata terdapat laluan baharu penyeludupan melalui tengah Myanmar."Penyeludup terus menghantar dalam jumlah besar melalui Laos dan utara Thailand."Pada masa sama, mereka terus menyeludup bekalan yang besar melalui tengah Myanmar ke Laut Andaman, tempat kurang pemantau di kawasan berkenaan," katanya dalam satu laporan.Secara keseluruhan, pihak berkuasa di Asia merampas hampir 151 tan methamphetamine pada tahun lalu, menurun daripada 171.5 tan pada 2021. Mengikut laporan, sebahagian besar rampasan dibuat di laluan baharu itu.

Kumpulan jenayah terancang mengekalkan pasaran didorong pengembangan strategi, mengurangkan jumlah dan kos dadah.Laporan itu mendedahkan, harga borong methamphetamine kristal terus menyusut di Asia Timur dan Asia Tenggara, dengan Thailand dan Laos masing-masing merekodkan harga borong serendah AS$1,000 (RM4,577,80) sekilogram di wilayah sempadan Thailand.Pihak berkuasa di rantau berkenaan turut merekod rampasan sebanyak 27.4 tan ketamin pada tahun lalu, meningkat 167 peratus pada tahun sebelumnya. - REUTERS


Korea Selatan kenakan sekatan terhadap kumpulan penggodam Kimsuky

SEOUL, 2 Jun - Korea Selatan mengenakan sekatan unilateral ke atas kumpulan penggodam Korea Utara yang dikenali sebagai Kimsuky sebagai tindak balas terhadap pelancaran roket satelit pengintip tentera di angkasa oleh PyongyangSekatan sebagai amaran kepada masyarakat antarabangsa mengenai aktiviti haram kumpulan itu yang didakwa terlibat dalam kecurian maklumat dan teknologi.

Kementerian Luar Korea Selatan berkata Kimsuky, sebuah unit dalam Biro Am Peninjau, agensi perisikan tentera Korea Utara didakwa mengumpul risikan daripada individu dan institusi dalam bidang diplomasi, keselamatan dan pertahanan negara, dan menyerahkannya kepada rejim Korea Utara. Kumpulan itu juga diketahui terlibat dalam memperoleh teknologi canggih berkaitan pembangunan senjata, satelit dan teknologi angkasa di seluruh dunia yang secara langsung atau tidak langsung membantu dalam projek pembangunan satelit Korea Utara.Tindakan Seoul itu merupakan sekatan unilateral pertama di dunia terhadap kumpulan penggodam Korea Utara.Pyongyang mengakui bahawa percubaannya untuk melancarkan satelit pengintip ketenteraan ke orbit gagal dan berjanji untuk melancarkan semula secepat mungkin.-AFP


Rusia dakwa Ukraine serang kem hospital

ZAPORIZHZHIA, 2 Jun- Seorang pegawai tentera Rusia hari ini mendakwa tentera Ukraine menyerang sebuah kem hospital di wilayah Zaporizhzhia, namun tidak mengemuka butiran lanjut berhubung kejadian itu.Menurut pegawai di lapangan, Vladimir Rogov, pihaknya sedang mendapatkan penjelasan berhubung maklumat mengenai mangsa terbabit dan kerosakan."Maklumat mengenai mangsa dan kerosakan sedang disahkan," katanya menerusi kenyataan di Telegram.REUTERS tidak dapat mengesahkan dakwaan berlaku serangan di wilayah berkenaan.Zaporizhzhia ialah satu daripada empat wilayah di Ukraine, yang didakwa dikuasai oleh Rusia.Sementara itu, China dilaporkan bersedia untuk mempertimbang satu lagi lawatan ke Eropah untuk rundingan damai, kata seorang utusan khas.Utusan Khas China untuk Hal Ehwal Eurasia, Li Hui, hari ini berkata, republik itu akan menghantar satu lagi delegasi ke Eropah untuk berbincang mengenai penyelesaikan krisis Ukraine.Hui dalam sidang media memberitahu, lawatannya ke Eropah bulan lalu ialah lawatan pertama untuk mencari penyelesaian politik kepada krisis, setakat ini tidak membawa apa-apa hasil segera."Kami merasakan terdapat jurang besar di antara kedudukan kedua-dua pihak," katanya merujuk Rusia dan Ukraine. - REUTERS

(Utusan Khas China untuk Hal Ehwal Eurasia, Li Hui/ REUTERS)


Aktivis Pakistan diculik di Karachi

(FOTO FAIL: Jibran Nasir, seorang peguam hak asasi manusia dan calon bebas untuk pilihan raya umum, bercakap di pejabatnya di Karachi, Pakistan 23 Julai 2018/ REUTERS)

ISLAMABAD, 2 Jun - Seorang peguam dan aktivis Pakistan yang terkenal kerana kritikannya ke atas pasukan tentera yang berkuasa di negara itu diculik di Karachi, lapor agensi berita Jerman (dpa).Lebih sedozen lelaki bersenjata tidak dikenali menculik Jibran Nasir ketika dia pulang dari makan malam bersama isterinya di bandar pelabuhan itu pada tengah malam.Isterinya, Mansha Pasha, seorang pelakon terkenal dalam video pada lewat Khamis meminta orang ramai bersuara untuk kepulangan suaminya serta mendoakan keselamatannya.Penculikan Nasir di tengah-tengah pergolakan politik yang berterusan di Pakistan mendorong aktivis dan masyarakat sivil untuk menyuarakan kebimbangan mereka.Suruhanjaya Hak Asasi Manusia Pakistan (HRCP) turut menyuarakan kebimbangan mengenai laporan bahawa Nasir "telah diculik oleh orang bersenjata yang tidak dikenali di Karachi"."Kami menuntut beliau segera dilepaskan dan penculiknya didakwa," kata HRCP.

Beberapa hari sebelum penculikannya, Nasir mengecam tindakan keras terhadap Pergerakan Keadilan Pakistan (PTI) dan peranan pertubuhan itu dalam hal ehwal politik.Minggu lepas, keluarga penyampai TV terkenal dan YouTuber Imran Riaz bimbang atas keselamatannya. Riaz hilang pada 11 Mei dan pihak berkuasa tidak mengetahui keberadaannya.Sebilangan pemimpin politik, wartawan dan penyokong bekas perdana menteri Imran Khan ditangkap dan beberapa lagi hilang apabila pihak berkuasa mengambil tindakan keras berikutan protes ganas terhadap penahanan Khan atas tuduhan rasuah bulan lalu. -BERNAMA


Laos buat persediaan untuk menjadi Pengerusi ASEAN 2024

VIENTIANE, 2 Jun - Persidangan bagi membincangkan persediaan Laos untuk menjadi Pengerusi ASEAN 2024 berlangsung di Vientiane pada Khamis.Menurut Agensi Berita Vietnam (VNA), mesyuarat itu dipengerusikan oleh Timbalan Perdana Menteri dan Menteri Luar Negeri Saleumxay Kommasith yang juga timbalan ketua Jawatankuasa Pemandu Kebangsaan mengenai Persiapan dan Pelaksanaan Kepengerusian ASEAN Laos 2024.Semasa persidangan itu, jawatankuasa kebangsaan menyemak persiapan oleh 14 jawatankuasa kecilnya daripada segi kandungan perbincangan, tema dan reka bentuk logo, penginapan untuk pemimpin negara dan kerajaan, perwakilan dan wartawan asing, tempat mesyuarat, kemudahan komunikasi dan Internet, pegawai perhubungan dan sukarelawan serta destinasi pelancongan.Timbalan Perdana Menteri meminta jawatankuasa kecil untuk berusaha dan melaksanakan tugas mereka, terutama yang mendesak bagi menerima penyerahan jawatan Pengerusi ASEAN daripada Indonesia pada Sidang Kemuncak ke-43 pada September tahun ini.Beliau juga meminta sektor berkaitan supaya terus melaksanakan tugas yang diperlukan bagi memastikan kejayaan Sidang Kemuncak ASEAN dan mesyuarat berkaitan lain yang akan diadakan di Laos pada 2024. - BERNAMA


Taufan Mawar: Hampir 140,000 orang diarah berpindah di Jepun

(Orang ramai menggunakan payung untuk melindungi diri mereka daripada hujan di New Taipei City ketika Taufan Mawar menghampiri pantai timur Taiwan pada 31 Mei 2023/ AFP)

TOKYO, 2 Jun-  Pihak berkuasa Jepun pada Jumaat mengeluarkan arahan agar 138,700 penduduk di wilayah selatan negara itu berpindah, berikutan taufan Mawar semakin menghampiri pantai tenggara negara itu, lapor Sputnik.Amaran tertinggi, iaitu amaran tahap lima dikeluarkan di wilayah Wakayama membabitkan lebih 12,000 penduduk, manakala amaran tahap empat, diisytiharkan di 13 wilayah, lapor penyiar Jepun NHK.Pada masa ini, taufan itu berada kira-kira 52 kilometer (32 batu) timur-tenggara dari pantai Okinawa.Pakar cuaca menjangkakan pulau Shikoku menerima curahan hujan sekitar 350 milimeter, 300 milimeter di wilayah Kansai dan 250 milimeter di wilayah Kanto, sebelum pagi Sabtu. -BERNAMA

(Pihak berkuasa Jepun pada Jumaat mengeluarkan arahan agar 138,700 penduduk di wilayah selatan negara itu berpindah, berikutan taufan Mawar semakin menghampiri pantai tenggara negara itu/ AFP)


AS kenakan sekatan terhadap pihak berperang di Sudan

(Seorang lelaki berjalan sambil asap mengepul di atas bangunan selepas pengeboman udara semasa pertempuran di Khartoum, Sudan/ REUTERS)

WASHINGTON, 2 Jun- Amerika Syarikat pada Jumaat mengumumkan sekatan ke atas pihak yang berperang di Sudan kerana mengancam keamanan, keselamatan dan kestabilan negara Afrika itu, lapor agensi berita Jerman (dpa).Setiausaha Negara AS, Antony Blinken mengumumkan langkah menggalakkan kebertanggungjawaban terhadap tindakan yang dilakukan oleh Angkatan Bersenjata Sudan (SAF) dan pasukan separa tentera Rapid Support Forces (RSF).AS akan mengenakan sekatan visa ke atas individu yang bertanggungjawab, atau terlibat menjejaskan peralihan demokrasi Sudan.Tindakan itu sebagai tindak balas kepada pelanggaran SAF dan RSF terhadap kewajipan mereka seperti dipersetujui di Jeddah, kata Blinken.

(Setiausaha Negara AS, Antony Blinken/ AFP)

Bulan lalu, wakil kedua-dua pihak bertemu di Arab Saudi dan bersetuju melindungi penduduk awam dan membenarkan bantuan kemanusiaan.Pelanggaran itu termasuk menjarah, pendudukan dan serangan ke atas kediaman dan infrastruktur awam, penggunaan bom udara dan artileri, serangan dan sekatan pergerakan, termasuk menghalang bantuan kemanusiaan dan pemulihan perkhidmatan penting."Kami bersedia untuk meneruskan langkah-langkah tambahan dan terus terlibat dengan pihak-pihak untuk berusaha ke arah memberi bantuan kemanusiaan tanpa halangan dan memulihkan keamanan, keselamatan dan kestabilan Sudan," kata Blinken.Pejabat Kawalan Aset Asing, Jabatan Perbendaharaan AS menetapkan empat syarikat yang menjana pendapatan dan menyumbang kepada konflik di Sudan, katanya."Melalui sekatan, kami menghentikan aliran kewangan utama kepada kedua-dua pasukan RSF dan SAF, menafikan mereka daripada sumber yang diperlukan untuk membayar askar, membekalkan semula senjata dan melancarkan perang di Sudan," kata Setiausaha Perbendaharaan Janet Yellen dalam satu kenyataan."Amerika Syarikat berdiri di samping orang awam, menentang mereka yang mengekalkan keganasan terhadap rakyat Sudan," katanya. – BERNAMA


Iran jatuhkan hukuman mati terhadap 173 pesalah atas kesalahan dadah -Amnesty

ISLAMABAD, 2 Jun - Pihak berkuasa Iran melaksanakan hukuman mati terhadap sekurang-kurangnya 173 pesalah yang disabitkan dengan dadah tahun ini, hampir tiga kali ganda berbanding tahun lepas, menurut Amnesty International pada Jumaat, lapor agensi berita Jerman (dpa).Hukuman mati bagi kesalahan berkaitan dadah merangkumi dua pertiga daripada jumlah hukuman mati yang dilaksanakan di Iran dalam tempoh lima bulan pertama 2023, menurut laporan terbaharu Amnesty.Laporan itu mendapati jumlah pesalah yang dijatuhi hukuman mati bagi semua jenayah turut meningkat dengan ketara, dengan sekurang-kurangnya 282 pesalah menjalani hukuman itu setakat ini pada 2023. Jumlah itu hampir dua kali ganda berbanding yang direkodkan pada awal Jun tahun lalu."Jika pihak berkuasa terus melaksanakan hukuman mati pada kadar yang membimbangkan ini, hampir seribu banduan akan menjalani hukuman mati menjelang akhir tahun ini," Amnesty memberi amaran.Menurut Amnesty, Iran antara negara paling banyak melaksanakan hukuman mati pada 2022 selepas China. - BERNAMA-dpa


Polis Mexico temui 45 beg dengan anggota badan manusia dalam gaung

(Pakar forensik memeriksa bag mengandungi anggota badan manusia di Zapopan, Jalisco, Mexico/ AFP)

MEXICO CITY, 2 Jun- Sekurang-kurangnya 45 beg dengan mayat manusia ditemui dalam gaung di Jalisco, barat Mexico ketika pencarian lapan orang yang dilaporkan hilang minggu lalu, kata pihak berkuasa tempatan pada Khamis."Empat puluh lima beg dengan mayat lelaki dan wanita," kata pejabat pendakwa raya dalam satu kenyataan.Penemuan ngeri itu dibuat pada Selasa di dasar gaung 40 meter di perbandaran Zapopan, pinggir bandar Guadalajara, hab perindustrian yang besar.Pihak berkuasa melancarkan pencarian dua wanita dan enam lelaki, kesemua berumur sekitar 30 tahun, yang dilaporkan hilang sejak 20 Mei lalu.Laporan orang hilang untuk setiap orang telah dibuat secara berasingan pada hari berbeza, tetapi penyiasat mendapati mereka semua bekerja di pusat panggilan yang sama.Pusat panggilan itu berada di kawasan yang sama di mana mayat ditemui.Pakar forensik masih belum menentukan jumlah mangsa atau identiti mereka.Siasatan awal mencadangkan pusat panggilan itu mungkin terlibat dalam aktiviti haram, dan media tempatan melaporkan pihak berkuasa menemui ganja, kain pembersih dengan kesan darah serta dokumen kemungkinan wujud aktiviti komersial.Bagaimanapun ahli keluarga mendakwa pihak berkuasa cuba menggambarkan mangsa sebagai penjenayah.Dalam beberapa tahun kebelakangan ini, mayat manusia ditemui dalam beg atau kubur tidak bertanda di kawasan Jalisco yang berbeza.

(Pakar forensik bersama beg yang dipercayai berisi mayat manusia di Zapopan, Jalisco, Mexico/ AFP)

Pada 2021, di perbandaran Tonala, di Jalisco, kira-kira 70 beg dengan mayat 11 orang ditemui. Pada 2019, mayat 29 orang ditemui dalam 119 beg di kawasan tidak berpenghuni di Zapopan.Satu lagi kes yang mencetuskan banyak bantahan di Jalisco ialah kehilangan tiga pelajar pada Mac 2018, yang mayatnya dilarutkan dalam asid.Juga pada 2018, media melaporkan tiga warga Itali hilang, didakwa diserahkan polis kepada kartel Jalisco New Generation.Menurut media tempatan, dalam tempoh dua bulan pertama tahun ini, 33 mayat ditemui di lima kubur sementara di kawasan Guadalajara.Kartel Jalisco New Generation beroperasi di negara ini dan merupakan antara kumpulan jenayah terancang paling berkuasa di Mexico, dan terlibat dalam pertikaian dengan sindiket dadah lain.Mexico merekodkan lebih 340,000 pembunuhan dan kira-kira 100,000 kehilangan, majoriti dikaitkan dengan organisasi jenayah, sejak pelancaran serangan antidadah tentera yang kontroversial pada Disember 2006. - AFP


RCEP dikuat kuasa secara menyeluruh libatkan semua 15 ahli

BEIJING, 2 Jun- Perjanjian Perkongsian Ekonomi Komprehensif Serantau (RCEP) dikuat kuasa secara rasmi di Filipina pada Jumaat, menandakan kesemua 15 anggota meratifikasi perjanjian berkenaan, lapor Xinhua.Pelaksanaan penuh RCEP mencerminkan keazaman dan tindakan 15 ahlinya – 10 ahli Persatuan Negara-negara Asia Tenggara, China, Jepun, Korea Selatan, Australia dan New Zealand – dalam menyokong sistem perdagangan pelbagai hala yang inklusif, terbuka, bebas, adil serta berasaskan peraturan, menurut kementerian perdagangan China.Perjanjian RCEP ditandatangani pada November 2020 oleh 15 negara Asia-Pasifik selepas lapan tahun rundingan.Ia mula dikuat kuasa pada 2022, mewujudkan blok perdagangan terbesar di dunia.Pelaksanaan penuh RCEP dijangka menyuntik momentum kukuh ke dalam integrasi ekonomi serantau, meningkatkan tahap liberalisasi dan kemudahan perdagangan dan pelaburan di Asia Timur, termasuk menyumbang kepada pembangunan stabil jangka panjang ekonomi serantau dan global, menurut kementerian perdagangan.Pada 2022, perdagangan antara China dan anggota RCEP meningkat 7.5 peratus tahun ke tahun kepada 12.95 trilion yuan (kira-kira AS$1.82 trilion), manakala pelaburan mereka di China, meningkat 23.1 peratus kepada AS$23.53 bilion. –BERNAMA-XINHUA


Bangladesh larang penjawat awam buat perjalanan guna kemudahan kelas pertama

DHAKA, 2 Jun -  Kerajaan Bangladesh mengeluarkan arahan melarang penjawat awam membuat perjalanan menggunakan kemudahan kelas pertama sehingga notis selanjutnya, lapor Xinhua.Perdana Menteri Sheikh Hasina semalam menandatangani arahan berhubung perkara ini, memetik kenyataan Press Wing.Kerajaan mengguna pakai langkah penjimatan untuk memerangi kesan pandemik Covid-19 dan krisis ekonomi global.Pelbagai langkah merasionalkan perbelanjaan kerajaan dilaksanakan oleh Bangladesh pada November tahun lepas termasuk melarang kakitangan awam membuat perjalanan ke luar negara.Bagaimanapun beberapa sekatan ke atas perbelanjaan dilonggarkan pada Mac lepas. – Bernama.


Perancis lulus undang-undang kawal pempengaruh media sosial

WASHINGTON, 2 Jun - Penggubal undang-undang di Perancis sebulat suara meluluskan rang undang-undang mengawal selia pempengaruh media sosial berbayar selain membanteras penipuan, kata pegawai pada Khamis.Kementerian Ekonomi, Kewangan dan Perindustrian dan Kedaulatan Digital Perancis dalam siaran berita berkata Perancis menjadi negara pertama di Eropah dan antara yang pertama di dunia yang menerima pakai rangka kerja untuk mengawal selia pengaruh komersial, lapor United Press International (UPI).Undang-undang itu yang berkuat kuasa serta-merta, mewujudkan badan kawal selia dalam Direktorat Am Persaingan, Hal Ehwal Pengguna dan Pencegahan Penipuan bersama pasukan 15 ejen dan menggariskan definisi undang-undang mengenai aktiviti pengaruh komersial.

Ia juga menetapkan kewajipan ketelusan yang memerlukan pempengaruh(influencer) melabelkan semua kandungan berbayar dan melarang perniagaan komersial daripada mengambil pempengaruh untuk mempromosi barangan dan perkhidmatan tertentu yang antara lain meliputi ubat, pembedahan kosmetik, nikotin dan haiwan liar.Menurut teks undang-undang itu, mereka yang melanggar undang-undang itu boleh didenda sehingga 300,000 euro -- atau kira-kira AS$322,858 -- serta penjara dua tahun.Selain itu, pempengrauh dikehendaki mematuhi undang-undang pengiklanan seperti yang memerlukan pengiklan televisyen dan radio menggalakkan aktiviti fizikal dalam iklan untuk minuman ringan dan makanan yang diproses. - BERNAMA-UPI


Jepun sedia hadap hujan lebat susulan Taufan Mawar

TOKYO, 2 Jun - Jepun bersiap sedia menghadapi hujan lebat hari ini susulan Taufan Mawar yang membawa angin dan hujan lebat yang semakin menghampiri ke kawasan pulau-pulau utama.Taufan Mawar yang mengakibatkan bencana di Guam awal minggu lalu, melemah menjadi ribut tropika dan bahagian utama ribut itu dijangka melepasi selatan pulau utama Honshu ketika ia bergerak ke Pasifik.Bagaimanapun, peramal memberi amaran terdapat amaran tahap bahaya bahawa udara lembap dari taufan boleh memasuki kawasan hujan bermusim, sehingga menyebabkan hujan lebat.Corak cuaca yang sama juga menyebabkan banjir dan tanah runtuh pada musim panas tahun 2018 apabila lebih 200 orang terbunuh di barat Jepun.Agensi Meteorologi Jepun juga mengeluarkan amaran banjir untuk rantaian pulau Okinawa dan sebahagian pulau Shikoku dan Honshu dalam tempoh 24 jam sehingga pagi esok.Meskipun beberapa penerbangan ke kawasan Okinawa telah dibatalkan, setakat pagi tadi, tiada laporan lain dikeluarkan mengenai gangguan besar atau perintah pemindahan. - REUTERS


Saintis mengehadkan pemanasan global ke 1 darjah celcius

BARCELONA, 2 Jun - Kumpulan saintis mengehadkan pemanasan global diturunkan kepada satu darjah Celcius berbanding 1.5 celcius seperti yang ditetapkan sebelum ini untuk mengelakkan kesan merbahaya kepada dunia.Amaran itu dikeluarkan menerusi hasil kajian yang diterbitkan jurnal 'Nature' pada minggu ini memandangkan tahap pemanasan bumi meningkat kira-kira 1.2°C sejak zaman praindustri.Menurut Pertubuhan Meteorologi Sedunia, suhu purata global berkemungkinan melebihi 1°5 celcius.Kajian itu turut mendedahkan bahawa suhu pemanasan itu boleh memberi kesan teruk dan meluas kepada manusia seperti kematian, perpindahan, penyakit kronik, selain kehilangan punca pendapatan, bekalan makanan dan air.Kajian diketuai Suruhanjaya Bumi mengenai kelestarian alam yang dianggotai kumpulan saintis turut mendapati perubahan kekal terhadap sistem bumi.Antaranya liputan ais dan terumbu karang boleh tercetus jika tahap pemanasan melepasi 1.5°C.Pakar iklim Johan Rockstorm merangkap pengarang bersama kajian itu berkata, penting bagi penggubal dasar dan orang awam mengetahui keadaan bumi yang kini berada dalam keadaan sangat berisiko.

Beliau berkata, kajian sama turut mendapati kadar 1°C menyamai takrifan bahaya ketara yang akan menjejaskan jutaan manusia, komuniti, dan wilayah secara kekal."Ini sekali gus menjadikan 1°C sebagai tahap maksimum pemanasan global.Terdapat banyak bukti saintifik mengenai kadar (pemanasan global) sebenarnya sudah melepasi had," katanya yang juga Pengarah Institut Kajian Impak Iklim Potsdam.Pertubuhan Meteorologi Sedunia sebelum ini, berkata suhu purata global mungkin melebihi 1.5°C, berdasarkan matlamat yang ditetapkan menerusi Perjanjian Paris 2015 bagi menangani perubahan iklim dalam tempoh lima tahun akan datang.Sementara itu, Johan berkata, kadar pemanasan semasa mungkin sudah menjangkaui 2°C, selain memaklumkan tahap 1.5°C sudah dicapai, pada 2015.Beliau akui bimbang jika mengundang perdebatan mengenai kadar pemanasan untuk menetapkan kadar suhu baharu kepada 2°C, selain menangguhkan tarikh akhir bagi sifar pelepasan pemanasan yang telah ditetapkan pada 2050. - REUTERS


Ingkar padam kandungan dilarang, Russia denda WhatsApp

MOSCOW, 2 Jun - Mahkamah Rusia mengenakan denda AS$37,080 (anggaran RM170,644) terhadap penyedia perkhidmatan penghantar mesej WhatsApp akibat gagal memadam kandungan terlarang.Ia merupakan denda pertama di Rusia atas kesalahan itu.Syarikat induk WhatsApp, Meta Platforms Inc telah dicop sebagai organisasi "pelampau" oleh Moscow pada tahun lalu.Namun aplikasi menghantar mesej yang popular secara meluas di Russia sebelum ini tidak berdepan hukuman kerana gagal memadam maklumat yang dilarang. Selain itu, perkhidmatan Meta lain seperti Facebook dan Instagram yang kini diharamkan di Russia telah didenda berdasarkan kandungan.Hukuman denda juga turut dikenakan terhadap Twitter dan Google Alphabet. WhatsApp sebelum ini pernah didenda kerana didakwa enggan mematuhi undang-undang data Russia dan menyimpan data pengguna Russia di negara itu.

Agensi berita RIA melaporkan bahawa denda yang dikenakan semalam terhadap WhatsApp disebabkan keenggannan untuk mengeluarkan maklumat mengenai ubat Lyrica yang mana penjualan dan pembuatan ubat tersebut dilarang di Russia.Reuters bagaimanapun cuba mendapatkan komen daripada Meta namun tidak berjaya kerana di luar waktu perniagaan AS. Mahkamah juga mendenda Yayasan Wikimedia, yang dimiliki Wikipedia sebanyak tiga juta rubel, kerana tidak mengeluarkan kandungan yang dianggap sebagai "maklumat palsu" mengenai kempen ketenteraan Moscow di Ukraine. Moscow selama bertahun-tahun bertelingkah dengan Big Tech berhubung kandungan, penapisan, data dan perwakilan tempatan dengan pertikaian yang semakin memuncak selepas Russia menghantar angkatan bersenjata ke Ukraine pada 24 Februari 2022. - REUTERS


Penyair AS lancar puisi ke Musytari

AMERIKA SYARIKAT, 2 Jun - Penyair Amerika Syarikat (AS), Ada Limon mendedikasikan sebuah puisi karyanya sendiri yang akan diukir pada kapal angkasa NASA ke bulan 'Europa Jupiter', tahun depan.Puisi bertajuk "In Praise of Mystery: A Poem for Europa", adalah sebahagian daripada misi Europa Clipper NASA, yang akan memulakan perjalanannya pada Oktober 2024.Misi itu akan menyiasat sama ada lautan terletak di bawah kerak berais Europa boleh menyokong kehidupan atau sebaliknya, menurut NASA.Puisi itu juga akan distensil pada cip mikro yang akan diletakkan pada kapal angkasa.

NASA turut menjemput orang ramai untuk meleakkan nama mereka pada puisi itu dan nama-nama itu juga akan dimasukkan pada mikrocip.Inisiatif itu dipanggil kempen "Mesej dalam Botol", dan NASA berkata puisi beserta nama itu akan menjadi seperti mesej dalam botol, mengembara berbilion batu.

Jupiter atau dipanggil musytari adalah planet kelima paling hampir dengan Matahari dan paling besar daripada lapan planet sistem suria. -REUTERS


Biden jatuh tersungkur pada majlis konvo tentera udara

(Presiden Joe Biden tersungkur selesai menyerahkan skrol terakhir pada majlis konvokesyen Akademi Tentera Udara/FOTO AFP)

COLORADO SPRINGS, 2 Jun - Presiden Joe Biden jatuh tersungkur sebaik sahaja selesai menyerahkan skrol terakhir pada majlis konvokesyen graduan diploma di Akademi Tentera Udara Amerika Syarikat (AS), pada Khamis.Biden, 80 tahun dipercayai tersadung bagaimanapun bangun dengan pantas lalu berjalan menuju ke kerusinya.Biden sempat mengawal keadaan dengan menahan dirinya menggunakan tangan, sebelum dibantu oleh tiga pembantunya dan berjalan semula tanpa sebarang bantuan.Selepas kejadian Biden berbual dengan pegawainya sambil mengangkat ibu jari, memberi isyarat beliau dalam keadaan baik.Kejadian itu berlaku selepas Biden berucap pada majlis perasmian yang memberi amaran kepada graduan berkaitan situasi yang bakal dihadapi mereka ketika memulakan perkhidmatan dalam keadaan dunia tidak stabil, selain berdepan cabaran dari Russia dan China.Dalam pada itu, Pengarah Komunikasi White House, Ben LaBolt melalui akaun Twitter berkata, Biden dalam keadaan baik."Ada beg pasir di atas pentas ketika Presiden bersalaman," jelasnya lagi.Biden merupakan pemimpin tertua menerajui Pejabat Oval, akan bertanding pada pemilihan semula tahun hadapan.Dalam tinjauan yang dilakukan menunjukkan rakyat AS bimbang republik itu ditadbir presiden berusia 75 tahun ke atas.Pesaingnya yang juga bekas Presiden, Donald Trump bakal memasuki usia 77 tahun, pada bulan ini.Doktor mengisytiharkan Biden dalam keadaan sihat dan cergas untuk berkhidmat selepas melalui pemeriksaan fizikal, pada Februari lalu.Biden juga dimaklumkan tidak mengambil minuman beralkohol atau produk tembakau, selain bersenam sekurang-kurangnya lima kali seminggu.Pada 19 Jun tahun lalu, Biden dilaporkan terjatuh ketika menunggang basikal berhampiran rumah pantainya di Delaware namun tidak mengalami sebarang kecederaan - REUTERS

(Biden pernah dilaporkan terjatuh ketika menunggang basikal pada Jun tahun lalu/FOTO REUTERS)


Boric perkukuh komitmen terhadap hak asasi manusia dan tenaga boleh diperbaharui

CHILE, 2 Jun - Presiden Chile Gabriel Boric pada Khamis menegaskan bahawa kerajaanya akan mempertahankan hak asasi manusia dan memperbaharui tenaga.Dalam ucapannya itu pada Kongres Valparaiso, Boric mengulangi komitmennya untuk mempertahankan alam semula jadi, minoriti dan mempromosikan kebebasan.Popularitinya merosot ketika negara berdepan masalah ekonomi, peningkatan jenayah dan isu politik.Boric mengumumkan kerajaan akan menghantar permohonan kepada Kongres bagi mendapatkan peruntukan untuk penyimpanan tenaga berskala besar yang memerlukan pelaburan sebanyak $2 bilion.

Katanya, projek itu akan bermula tahun 2026 di padang pasir Atacama, menjadi projek terbesar di Amerika Latin."Chile adalah salah satu pengeluar utama tenaga boleh diperbaharui di dunia dan hari ini cabarannya adalah untuk menyimpan tenaga solar dan angin itu," kata Boric. - REUTERS


Cuaca panas, kering melanda Kanada timur

OTTAWA, 2 Jun- Cuaca panas dan kering di Kanada timur pada Khamis meningkatkan risiko berlakunya pembakaran hutan.Menteri Kesediaan Kecemasan Bill Blair berkata sebanyak 210 kebakaran sedang marak di seluruh Kanada setakat ini termasuk 82 di luar kawalan. "Lebih daripada 2.7 juta hektar telah hangus tahun ini, lapan kali lebih banyak daripada purata tiga dekad lalu."Keadaan seperti ini tidak pernah berlaku dan ia sangat membimbangkan," katanya kepada pemberita di sini.Sementara itu, Menteri Sumber Asli Jonathan Wilkinson menjangkakan jumlah hutan yang terbakar meningkat dua kali ganda menjelang 2050."Kanada mengalami kesan perubahan iklim termasuk kebakaran hutan yang lebih kerap dan lebih melampau," katanya.Mei lalu, cuaca panas dan kering di barat negara itu telah menyebabkan hutan di wilayah Prairies Alberta dan Saskatchewan terbakar.Pihak bomba kini giat memadamkan 26 kebakaran hutan di Nova Scotia.Sebanyak 200 rumah telah musnah dan hampir 20,000 penduduk kehilangan tempat tinggal di Nova Scotia. - AFP


Rakyat Jordan bergembira sambut majlis perkahwinan Putera Mahkota

AMMAN, 2 Jun - Putera Mahkota Hussein bin Abdullah dan pasangannya Rajwa al-Seif dari Arab Saudi menyambut tetamu di Istana Al Husseiniya dengan kehadiran Raja Abdullah dan Ratu Rania pada majlis perkahwinan mereka, pada Khamis.Perarakan perkahwinan berlangsung di Istana Istana Zahran yang pernah menjadi lokasi perkahwinan bonda dan ayahanda baginda, Raja Abdullah dan Permaisuri Rania, 30 tahun lalu.

Sambutan secara besar-besaran itu melihatkan rakyat Jordan teruja berkumpul di sepanjang jalan raya dengan menari dan bertepuk tangan tanda meraikan perkahwinan Putera Mahkota dan isterinya. - REUTERS


Rahul Gandhi kritik Modi mengenai China

AMERIKA SYARIKAT, 2 Jun - Pemimpin pembangkang India, Rahul Gandhi mengkritik cara Perdana Menteri Narendra Modi mengendalikan hubungan India dengan China, mendakwa Beijing "menduduki wilayah kami"."Hakikatnya ialah China menduduki wilayah kami. Ia fakta yang perlu diterima. Saya rasa 1,500 kilometer persegi tanah sebesar Delhi diduduki oleh mereka," Gandhi, berkata dalam kenyataan di The National Press Club dalam lawatan ke Washington."Ia sama sekali tidak boleh diterima. Perdana Menteri nampaknya mempercayainya."Hubungan China dan India tidak baik sejak beberapa dekad lalu, selepas perang di sempadan Himalaya apabila tentera China membunuh 20 tentera India dan empat di pihak China.Sejak berkuasa pada 2014, kerajaan Modi Bharatiya Janata Party (BJP) telah memperuntukkan berjuta-juta dolar bagi meningkatkan infrastruktur ketenteraan dan awam di sepanjang sempadan 3,800 km (2,360 batu) dengan China.

Secara berasingan, Gandhi menyalahkan Modi atas polarisasi agama India, mengatakan BJP bukan parti inklusif.Bagaimanapin BJP menafikan dakwaan itu dan menjelaskan ia adalah untuk kebajikan dan pembangunan semua orang India. - REUTERS


Sweden akan sertai NATO

OSLO, 2 Jun - Sweden akan menyertai Pertubuhan Perjanjian Atlantik Utara (NATO) dalam masa terdekat, menurut Presiden Amerika Syarikat, Joe Biden.Beberapa hari lalu, beliau turut memberi bayangan berhubung kemungkinan Turkiye akan membenarkan Sweden menyertai pakatan ketenteraan itu.Tindakan itu dijangka direalisasikan, sekiranya Ankara memeterai perjanjian pembelian jet pejuang F-16 dengan Washington.Presiden Turkiye, Recep Tayyip Erdogan sebelum ini telah beberapa kali menyatakan hasrat untuk membeli pesawat tempur itu.Penjualan jet pejuang tersebut dilihat sebagai usaha memujuk Ankara menarik bantahan terhadap penyertaan Sweden dalam NATO.

Menteri Luar Sweden pada Khamis berkata, Stockholm telah memenuhi semua syarat untuk menyertai NATO dan menggesa Turkiye dan Hungary membenarkan negaranya menyertai pakatan itu."Ini bukan pecut, ia adalah maraton, dan kita kini melihat penghujungnya," kata Tobias Billstrom pada mesyuarat menteri luar NATO di Oslo. - AFP


Inflasi Pakistan meningkat kepada 37.97%

ISLAMABAD, 1 Jun- Inflasi Pakistan mencecah rekod 37.97% pada Mei menurut data rasmi yang dikeluarkan pada Khamis.Menurut data Biro Perangkaan Pakistan, makanan tidak mudah rosak dan kos pengangkutan meningkat lebih 50% berbanding Mei 2022, manakala purata inflasi bagi 12 bulan lalu ialah 29.16%. "Tahap inflasi ini memberi kesan buruk kepada keluarga miskin dan kelas pertengahan di negara ini. Pendapatan mereka terganggu dengan setiap mata peratusan," kata Mohammad Sohail, seorang pegawai bank di Karachi.Salah urus kewangan selama bertahun-tahun telah mendorong ekonomi Pakistan merudum dan diburukkan lagi oleh krisis tenaga global serta banjir yang menenggelamkan satu pertiga daripada negara itu pada 2022.Krisis politik telah menambahkan satu lagi ketidaktentuan negara itu.Penahanan pemimpin pembangkang Imran Khan bulan turut mencetuskan keganasan jalanan yang membawa kepada kematian dan pemadaman internet selama beberapa hari oleh kerajaan.Bagaimanapun rundingan penting perjanjian pinjaman sebanyak $6.5 bilion dengan Tabung Kewangan Antarabangsa (IMF) menemui jalan buntu.Pakistan memerlukan pembiayaan berbilion dolar untuk membayar hutang luar negeri dan rizab pertukaran asing telah berkurangan kepada $4.2 bilion.Jumlah tersebut tidak cukup untuk sebulan import.Pilihan raya akan dilakukan selewat-lewatnya Oktober, dan kerajaan akur kepada tuntutan IMF untuk menamatkan subsidi bagi gas dan elektrik bagi mengurangkan krisis kos sara hidup."Semua orang bimbang," kata Muhammad Safeer yang ditemui di bazar Islamabad. "Dari mana kita akan dapatkan wang? Hutang peribadi hanya boleh naik."Kerajaan Perdana Menteri Shehbaz Sharif dijangka membentangkan belanjawan tahunannya minggu depan, dan negara itu telah menurunkan unjuran pertumbuhannya untuk tahun berakhir 30 Jun daripada lima peratus kepada 0.3 peratus.- AFP

(Seorang penjual kerepek di sebuah pasar di Rawalpindi/AFP)


18 maut dalam bedilan di Khartoum

KHARTOUM, 1 Jun- Serangan dan pengeboman udara hari ini membunuh 18 orang awam di sebuah pasar di ibu negara Sudan, sekali gus menunjukkan ketegangan tidak akan mereda, selepas tentera meninggalkan rundingan gencatan senjata.Selama lebih enam minggu, Khartoum dan bahagian lain di negara itu dicengkam peperangan berdarah di antara tentera dan Rapid Support Forces (RSF).Semalam, tentera bertindak meletupkan pangkalan RSF di Khartoum, selepas menarik diri menyertai rundingan yang berlangsung di Jeddah, Arab Saudi.Tindakan menarik diri itu selepas mendakwa pesaingannya melanggar gencata senjata yang bertujuan membenarkan penghantaran bantuan."Seramai 18 orang awam terbunuh dan 106 cedera kerana tembakan artileri tentera serta pengeboman udara pada Rabu, di sebuah pasar di selatan Khartoum," kata Jawatankuasa Peguam Hak Asasi Manusia.

(Orang ramai berjalan melepasi bangunan pusat perubatan yang penuh dengan lubang peluru di Souk Sitta di selatan Khartoum/ AFP)

Jumlah kematian itu disahkan kumpulan kejiranan yang menguruskan bantuan sambil menyifatkan keadaan ketika itu ibarat malapetaka.Selain itu, mereka turut merayu bantuan daripada doktor dan untuk menderma darah.Sementara itu, Amerika Syarikat (AS) hari ini berkata, wujud pelanggaran serius gencatan senjata oleh kedua-dua pihak.AS menegaskan pihaknya bersedia menjadi pengantara di antara pihak bertelagah, sekiranya mereka benar-benar serius. - AFP


Menteri India tuntut senjata yang dirampas dalam pertempuran

NEW DELHI, 1 Jun- Menteri dalam negeri India pada Khamis menuntut orang ramai di negeri timur laut untuk menyerahkan senjata api berikutan pertempuran antara etnik yang menyerbu balai polis dan merampas senjata untuk berperang.Menteri Dalam Negeri Amit Shah, bercakap kepada pemberita dalam lawatan ke ibu negeri Manipur, memberi amaran tentang "tindakan tegas" bagi mereka yang gagal menyerahkan senjata mereka sebelum Jumaat.Shah, pembantu utama Perdana Menteri Narendra Modi, tiba di Manipur awal minggu ini untuk menangani pergolakan dan juga mengumumkan siasatan mengenai punca keganasan yang berlaku.Pertempuran terjadi pada Mei antara Meitei, yang kebanyakannya beragama Hindu dan Kuki yang kebanyakannya Kristian.Sekurang-kurangnya 70 orang terbunuh dan puluhan ribu telah melarikan diri dalam pertempuran itu.Beribu-ribu tentera telah dikerahkan untuk memulihkan keadaan.Ketua menteri negeri N. Biren Singh pada Khamis menggesa orang ramai "menyerahkan senjata dan peluru" yang mereka "rampas daripada polis." Sumber keselamatan juga mengesahkan kepada AFP bahawa senjata api telah dirampas.Bulan lalu, media tempatan memetik kenyataan Singh, "pertempuran melibatkan kumpulan saingan menggunakan senapang serangan M16 dan AK-47."Negeri-negeri terpencil di timur laut India berada di antara Bangladesh, China dan Myanmar telah lama menjadi pusat ketegangan antara kumpulan etnik yang berbeza.Percikan awal ialah kemarahan Kuki terhadap Meitei kerana kerajaan telah memeberi kuota pekerjaan terhadapnya selain faedah lain dalam bentuk tindakan afirmatif.Ini juga mencetuskan kebimbangan lama antara Kuki dan Meitei.- AFP


Jepun rekod musim bunga paling panas

TOKYO, 1 Jun- Jepun mengalami musim bunga terpanas dalam rekod tahun ini, kata agensi cuaca negara pada Khamis.Suhu pada Mac, April dan Mei adalah 1.59 darjah Celsius lebih tinggi daripada purata bagi tempoh tiga bulan yang sama sejak 30 tahun lalu, kata Agensi Meteorologi Jepun.Itu menandakan jurang terbesar sejak agensi itu mula mengambil ukuran sejak tahun 1898."Apabila pemanasan global berlaku, rekod suhu tinggi sebegitu menjadi lebih biasa," katanya.Purata suhu permukaan laut untuk perairan sekitar Jepun pada musim bunga yang sama adalah yang ke-3 tertinggi direkodkan sejak 1982, kata agensi itu.Pertubuhan Bangsa Bersatu berkata, 2023-2027 akan menjadi tempoh lima tahun paling panas pernah direkodkan.Ini disebabkan fenomena cuaca El Nino dalam beberapa bulan akan datang, meningkatkan suhu global yang lebih tinggi dan kemungkinan rekod haba baharu.El Nino merupakan corak iklim yang berlaku secara semula jadi dikaitkan dengan peningkatan haba di seluruh dunia, serta kemarau di beberapa bahagian dunia dan hujan lebat di tempat lain, kali terakhir ia berlaku pada 2018-2019.Purata suhu global pada tahun 2022 ialah 1.15darjah Celsius melebihi purata 1850-1900.Pada Isnin, Shanghai merekodkan hari terpanas dalam tempoh 100 tahun- AFP

(Pejalan kaki di daerah Ginza di Tokyo/AFP)


Jumlah tenaga boleh diperbaharui meningkat : IEA

PARIS, 1 Jun- Jumlah tenaga boleh diperbaharui akan meningkat tahun ini berikutan harga bahan api yang tinggi, ia sekali gus mencetuskan kebimbangan keselamatan tenaga dan mendorong penggunaan sistem solar dan angin, kata Agensi Tenaga Antarabangsa pada Khamis.Tambahan global kapasiti tenaga boleh diperbaharui dijangka meningkat sebanyak 107 gigawatt lebih daripada 440 GW pada 2023, kata IEA dalam laporan terkini mengenai sektor itu."Dunia bersedia untuk menambah jumlah tenaga yang boleh diperbaharui memecahkan rekod kepada sistem elektrik, ianya lebih daripada jumlah kapasiti gabungan kuasa Jerman dan Sepanyol," kata pengarah eksekutif IEA, Fatih Birol dalam satu kenyataan.Jumlah kapasiti elektrik boleh diperbaharui dunia dijangka meningkat kepada 4,500 GW tahun depan, sama dengan pengeluaran kuasa China dan Amerika Syarikat bersama-sama, tambah agensi itu.China akan mengukuhkan kedudukannya sebagai pemacu utama pertumbuhan dalam sektor itu dan menyumbang 55% daripada penambahan global tahun ini dan seterusnya.IEA berkata ia menaikkan ramalannya untuk penambahan kapasiti tenaga itu di Eropah sebanyak 40% ketika negara meningkatkan usaha untuk mencari alternatif kepada gas asli Rusia berikutan pergelutan Moscow dan Ukraine.Kapasiti solar dan angin yang baru dipasang dianggarkan dapat menjimatkan pengguna elektrik di EU sebanyak $107 bilion antara 2021-2023 dengan menggantikan bahan api lebih mahal."Krisis tenaga global telah menunjukkan tenaga boleh diperbaharui adalah penting untuk menjadikan bekalan tenaga bukan sahaja lebih bersih tetapi juga lebih selamat dan berpatutan," kata Birol.Tenaga angin diramalkan naik semula tahun ini dengan pertumbuhan 70% selepas tempoh dua tahun yang lembap, kata IEA.Lonjakan itu terutamanya disebabkan oleh projek yang telah ditangguhkan akibat sekatan COVID-19 di China dan masalah rantaian bekalan di Amerika Syarikat dan Eropah.- AFP

(Panel solar dan turbin angin di Lichtenau/AFP)


Lima terbunuh dalam kebakaran di new Zealand

WELLINGTON, 1 Jun- Polis New Zealand berkata, lima kematian direkodkan berikutan kejadian kebakaran sebuah asrama di Wellington bulan lepas.Pertuduhan dibuat terhadap seorang lelaki yang disyaki memulakan kebakaran maut tersebut.Menurut polis, "lelaki berusia 48 tahun itu, direman atas dua pertuduhan membakar, kini turut berdepan lima pertuduhan membunuh."Kebakaran di asrama Loafers Lodge di pusat bandar Wellington, telah meragut nyawa lima lelaki.Inspektor Dion Bennett, pemangku komander daerah Wellington, berkata keluarga mangsa telah dimaklumkan berkenaan tragedi itu.Suspek, hadir di mahkamah pada 19 Mei selepas didakwa memulakan kebakaran sofa di dalam asrama dan kemudian merebak ke seluruh bangunan itu.Bagaimanapun, dia tidak membuat rayuan rasmi.Disebabkan kerosakan kebakaran yang meluas di dalam asrama, polis berkata ia mengambil masa dua minggu untuk memeriksa bangunan itu.Perdana Menteri Chris Hipkins menjanjikan siasatan menyeluruh berikutan kebakaran yang menggemparkan negara itu.Beberapa mangsa yang terselamat merangkak melalui asap dalam kegelapan malam untuk menyelamatkan diri daripada kebakaran, manakala yang lain diselamatkan dari atas bumbung oleh anggota bomba.Loafers Lodge digunakan sebagai rumah murah oleh penduduk yang berpendapaan rendah atau mereka yang tinggal sementara di New Zealand.- AFP


Seoul gesa Pyongyang batal pelancaran ke dua satelit

(Pelancaran roket membawa satelit baharu di lokasi yang tidak didedahkan di Korea Utara pada 31 Mei 2023/Foto AFP)

SEOUL, 1 Jun -Kementerian Luar Korea Selatan menggesa Korea Utara membatalkan rancangan berhubung pelancaran kedua jentera pelancar angkasa lepas, sehari selepas negara itu gagal dalam cubaan melancarkan satelit pengintip pertama negara yang dilaporkan jatuh ke laut.

“Tidak kira sama ada pelancaran satelit Korea Utara untuk peluru berpandu balistik antara benua (ICBM) berjaya atau tidak, ia secara jelas melanggar Resolusi Majlis Keselamatan PBB dan mengancam keamanan serta keselamatan Semenanjung Korea serta masyarakat antarabangsa,” kata Jurucakap Kementerian Luar, Lim Soo-suk semasa taklimat di sini.

Sehari sebelum itu, saudara perempuan pemimpin Korea Utara, Kim Yo Jong berkata dalam tempoh terdekat negara itu akan meletakkan satelit pengintip tentera di orbit dan berjanji bahawa Pyongyang akan mempertingkatkan keupayaan serta kemampuan pengawasan tentera negara, lapor media tempatan KCNA.

Susulan itu, Kim menolak kecaman dari Washington dan beberapa negara lain yang menyifatkan ia sebagai pelanggaran hak kedaulatan untuk pembangunan angkasa lepas sebuah negara.

“Kami kesal atas provokasi berterusan Korea Utara seperti cubaan pelancan satelit ke-2, meski amaran dan kebimbangan antarabangsa, dan sekali lagi kami mendesak Kora Utara mematuhi sepenuhnya kewajiban peraturan antarangsa termasuk pembatalan racangan pelancaran berkaitan,” jelas Soo-Suk. –REUTERS

(Objek dipercayai sebahagian “jentera pelancar angkasa” yang dirampas tentera Korea Selatan di kawasan perairan 200km barat Pulau Eocheong di Laut Kuning/Foto AFP)

BERITA BERKAITANKorea Utara kongsi gambar pelancaran satelit terbaharuSatelit pengintip Korea Utara terhempas ke lautSiren di Jepun berikutan pelancaran satelit Korea Utara


Korea Utara kongsi gambar pelancaran satelit terbaharu

SEOUL, 1 Jun- Agensi berita rasmi Korea Utara, KCNA pada Khamis mengeluarkan gambar pelancaran satelit terbaharu negara itu dan berkata satelit pengintip tenteranya akan memasuki orbit tidak lama lagi.Menerusi perkongsian dua gambar, yang tidak boleh disahkan oleh Reuters secara bebas, menunjukkan apa yang kelihatan seperti imej roket Chollima-1 baharu yang berlepas dengan api dan asap dari landasan pelancaran pantai. Memetik kenyataan kakak pemimpin Korea Utara, Kim Yo-jong, Pyongyang akan terus meningkatkan pengawasan tenteranya."Kami bersedia untuk bertindak dalam apa sahaja sahaja cara bagi mempertahankan hak kedaulatan dan kepentingannya," kata Yo-jong.Kenyataan itu dikeluarkan beliau susulan kegagalan pelancaran satelit Korea Utara pada Rabu (31 Mei).Dalam pengakuan kegagalan Korea Utara yang jarang berlaku, KCNA melaporkan roket yang membawa satelit peninjau tentera dikenali sebagai "Malligyong-1" terhempas ke dalam laut selepas kemalangan berlaku.-REUTERS


Tentera Sudan serang pangkalan RSF di Khartoum

KHARTOUM, 1 Jun- Pasukan tentera Sudan meletupkan pangkalan separa tentera Pasukan Sokongan Pantas (RSF) di Khartoum selepas menarik diri daripada rundingan gencatan senjata.Tentera Sudan menuduh musuh mereka gagal menepati komitmen gencatan senjata tersebut yang diselaraskan oleh Amerika Syarikat dan Arab Saudi.Perantara kedua negara telah menyalahkan kedua-dua pihak kerana melanggar gencatan senjata yang sepatutnya membolehkan koridor selamat untuk menyampaikan bantuan kepada penduduk yang sangat memerlukan.

(Ketua tentera Sudan, Abdel Fattah al-Burhan, bersorak bersama tenteranya ketika melawat pangkalan mereka di sekitar Khartoum/AFP)

Di utara dan selatan ibu negara, pangkalan utama Pasukan Sokongan Pantas Mohamed Hamdan Daglo diserang oleh pasukan tentera yang diketuai tentera Abdel Fattah al-Burhan, penduduk memberitahu AFP.Seorang saksi berkata terdapat "tembakan artileri berat dari kem tentera" di utara Khartoum, pada hari ke-47 perang yang menurut penyelidik telah meragut 1,800 nyawa.Selain itu, letupan meriam ke atas kem RSF di al-Salha" di selatan Khartoum yang merupakan pangkalan separa tentera dan senjata terbesar di bandar itu.Serangan itu berlaku dua hari selepas Amerika Syarikat dan Arab Saudi berkata pihak yang bertelagah bersetuju untuk melanjutkan lima hari gencatan senjata kemanusiaan selama seminggu.Rundingan yang diadakan di bandar Jeddah Arab Saudi, mengakui pelanggaran berulang, tetapi telah menangguhkan mengenakan sebarang sekatan.-AFP


KATHMANDU, 1 Jun- Seorang pendaki Malaysia terselamat selepas malim gunung atau sherpa Nepal menariknya turun dari bawah puncak Gunung Everest bagi menyelamatkannya dari altitud tinggi.Gelje Sherpa 30, sedang membawa pendaki warga China ke puncak Everest setinggi 8,849 meter (29,032 kaki) pada 18 Mei lalu dan dia melihat pendaki Malaysia berpaut pada tali dan menggigil akibat kesejukan melampau di kawasan yang dipanggil 'zon maut', di mana suhu mencecah -30 darjah Celsius atau lebih rendah.

(Malim gunung selamatkan pendaki Malaysia di 'zon maut' Everest/REUTERS)

Beliau menarik pendaki itu sejauh 600 meter (1,900 kaki) turun dari kawasan Balkoni ke South Col, dalam tempoh kira-kira enam jam, sebelum seorang lagi Sherpa, Nima Tahi, membantu menyelamat.Sebuah helikopter mengangkatnya dari Kem III setinggi 7,162 meter (23,500 kaki) turun ke kem pangkalan."Hampir mustahil untuk menyelamatkan pendaki pada ketinggian itu," kata pegawai Jabatan Pelancongan Bigyan Koirala kepada Reuters. "Ia adalah operasi yang sangat jarang berlaku."Gelje berkata, dia meyakinkan pendaki China itu tidak meneruskan percubaan ke kemuncak dan memaklumkan menyelamatkan pendaki itu adalah lebih penting. Tashi Lakhpa dari syarikat Seven Summit Treks, yang menyediakan logistik kepada pendaki Malaysia itu berkata, pendaki itu telah menaiki penerbangan ke Malaysia minggu lalu.Nepal mengeluarkan 478 permit untuk Everest semasa musim pendakian pada Mac hingga Mei tahun ini.Sekurang-kurangnya 12 pendaki dilaporkan meninggal dunia iaitu jumlah tertinggi yang direkodkan selama lapan tahun dan lima lagi masih hilang di cerun Everest.-REUTERS


Tiga orang terbunuh akibat serangan udara di Kiev

KIEV, 1 Jun- Tiga orang terbunuh, termasuk dua kanak-kanak, awal Khamis dalam serangan udara ke atas ibu negara Ukraine."Tiga orang maut dan empat orang cedera di daerah Desnyansky," tulis Pentadbiran Tentera Kyiv City di Telegram."Antara tiga yang maut di daerah Desnyansky, adalah dua orang kanak-kanak (berumur 5-6 dan 12-13)," katanya.Datuk Bandar Kyiv Vitali Klitschko berkata: "Menurut laporan awal penyelamat, tiga maut, dua daripadanya kanak-kanak, dan empat cedera ditemui di daerah Desnyansky."Serangan itu adalah susulan daripada serangan peluru berpandu Rusia yang dilepaskan ke Kiev minggu ini.Pada Isnin, serangan luar biasa pada siang hari di ibu negara Ukraine menyebabkan penduduk panik berlari mencari perlindungan berikutan mogok semalaman.-AFP


Polis lepaskan beruang terperangkap dalam kereta

NEVADA,1 Jun- Seekor beruang yang terperangkap di dalam sebuah kereta berjaya dilepaskan.Kejadian berkenaan berlaku di daerah Washoe di sini.Rakaman dirakam anggota polis di tempat kejadian menunjukkan mereka menggunakan tali yang dipasang pada pemegang pintu kereta untuk membebaskan beruang itu dari jarak selamat.Beruang terbabit tidak mengalami kecederaan tetapi kereta tersebut rosak di bahagian dalam.Haiwan tersebut masuk ketika pintu kereta tidak berkunci.- REUTERS


Utusan khas PBB ke Myanmar letak jawatan

NEW YORK, 1 Jun- Utusan khas Pertubuhan Bangsa Bersatu (PBB) ke Myanmar, Noeleen Heyzer akan melepaskan jawatannya, selepas tempoh 18 bulan berkhidmat.Ia susulan beliau dikritik oleh junta dan penentangnya ketika negara itu terus bergolak. Jurucakap Ketua PBB, Stephane Dujarric berkata Heyzer akan menamatkan tugasan pada 12 Jun ini."Noeleen Heyzer, yang dilantik sebagai utusan khas oleh Setiausaha Agung PBB, Antonio Guterres pada Oktober 2021 akan menamatkan tugasannya pada 12 Jun," kata Dujarric kepada AFP.Beliau juga berkata seorang urusan baharu akan dilantik bagi menggantikan Heyzer.

(Noeleen Heyzer ketika melawat kem pelarian Rohingya di Ukhia pada 23 Ogos 2022/Foto fail AFP)

Heyzer, seorang ahli sosiologi Singapura, ditugaskan menggesa junta Myanmar untuk terlibat dalam dialog politik dengan penentangnya.Beliau melawat negara Asia Tenggara itu Ogos lalu dan bertemu ketua junta, Min Aung Hlaing dan pegawai tinggi tentera lain dalam satu langkah yang dikritik kumpulan hak asasi manusia.Bagaimanapun, Heyzer tidak dapat bertemu dengan ketua demokrasi yang ditahan Aung San Suu Kyi dan kemudiannya menimbulkan kemarahan pegawai junta yang menuduhnya mengeluarkan "kenyataan berat sebelah" mengenai apa yang telah dibincangkan.-AFP


Festival laga lembu, 11 cedera di Peru

HUANCAVELICA, 1 Jun- Sekurang-kurangnya 11 orang cedera dalam festival laga lembu dikenali 'Toro Chutay' di wilayah Huancavelica, Peru.Beribu-ribu orang melarikan diri selepas seekor lembu jantan bertindak di luar kawalan.Mangsa mengalami kecederaan ringan di kepala telah dihantar ke hospital untuk rawatan lanjut.Festival tetap diteruskan selepas kejadian berlaku.Menerusi 'Toro Chutay', peserta akan membahayakan nyawa mereka dengan bersemuka dengan haiwan tersebut.Haiwan terbabit dibawa dari komuniti Andes.Pertarungan lembu bermula di Peru sejak kedatangan Sepanyol dan 'Corrida De Toros' telah dijadikan tontonan rasmi di Lima pada tahun 1558. - REUTERS


Bekas presiden Brazil, Collor dijatuhi hukuman penjara hampir 9 tahun

BRAZIL, 1 Jun- Mahkamah Agung Brazil menjatuhkan hukuman penjara lapan tahun, 10 bulan kepada bekas presiden, Fernando Collor de Mello atas kesalahan rasuah.Mahkamah tertinggi mensabitkan kesalahan itu selepas Collor didapati menerima rasuah AS$4 juta ketika memegang jawatan senator dari 2010 hingga 2014.Ia bagi mengatur kontrak sebuah syarikat pembinaan dengan anak syarikat minyak milik kerajaan, Petrobras.Collor, 73 tahun memimpin Brazil dari tahun 1990 hingga 1992 sebelum meletak jawatan bagi mengelak pemecatan.-AFP

(Fernando Collor de Mello/Foto fail AFP)


Zimbabwe adakan pilihan raya pada 23 Ogos

HARARE, 31 Mei- Kerajaan Zimbabwe akan mengadakan pilihan raya di seluruh negara itu pada 23 Ogos ini.Pengumuman Presiden Zimbabwe, Emmerson Mnangagwa menamatkan spekulasi berbulan-bulan mengenai tarikh tersebut.Menurut Mnangagwa, 23 Ogos dipilih untuk pemilihan jawatan Presiden."Pilihan raya untuk Dewan Negara dan kerajaan tempatan juga akan diadakan pada hari itu," katanya kepada pemberita di sini.Parti ZANU-PF diketuai Mnangagwa kini telah berkuasa sejak 1980 akan berdepan dengan Pakatan Rakyat untuk Perubahan (CCC).CCC diketuai Nelson Chamisa, seorang peguam dan paderi berusia 45 tahun dan menjadi lawan Mnangagwa buat kali kedua.Menurut bancian terkini, Zimbabwe mempunyai kira-kira 15 juta penduduk.- AFP


Protes diadakan di Zvecan, tuntut penyingkiran datuk bandar

ZVECAN, 31 Mei- Berpuluh-puluh penunjuk perasaan berkumpul di hadapan bangunan perbandaran Zvecan dalam menuntut penyingkiran datuk bandar Zvecan, pada Rabu.Penganjur protes itu, Srdjan Milosavljevic berkata penunjuk perasaan telah menaikkan bendera Serbia bersaiz gergasi dan mahu menjadikan ia perhimpunan aman."Sekali lagi, kami meminta perhimpunan hari ini berjalan dengan aman kerana kami terkenal dengan sifat aman kami. kami mahu datuk bandar disingkirkan," katanya kepada pemberita di sini.Isnin lalu, tentera dan penunjuk perasaan telah bertempur di pekan Kosovo.Pertempuran itu mencederakan 30 tentera dan 52 penunjuk perasaan.Pergolakan di wilayah itu semakin memuncak sejak datuk bandar etnik Albania memegang jawatan di kawasan majoriti Serbia utara negara itu berikutan pilihan raya bulan lalu. - REUTERS


Doktor Bouchra Dabaj tawar perkhidmatan kesihatan rendah, percuma

AL-MINA, 31 Mei- Doktor Bouchra Dabaj dikenali dalam kalangan penduduk di sini kerana menawarkan perkhidmatan kesihatan dengan bayaran rendah serta percuma.Pakar Pediatrik dan doktor berusia 67 tahun itu juga memberikan ubat percuma kepada pesakit dalam membantu mereka yang terkesan dengan kemelesetan ekonomi Lubnan.Menurut Dabaj, Lubnan sedang mengalami krisis kewangan yang tidak pernah berlaku sebelum ini."Pesakit yang mempunyai masalah kewangan boleh datang ke klinik ini."Saya cuba membantu pesakit dengan mengenakan caj yang murah serta percuma," katanya kepada pemberita di sini.Berasal dari Hama di Syria, Dabaj berpindah ke Lubnan kira-kira 44 tahun lalu dan kini mempunyai dua kewarganegaraan iaitu Syria dan Lubnan. Suaminya yang juga warga Lubnan turut membantu Dabaj di klinik mereka. - REUTERS


Lima maut, 19 cedera dalam serangan bom

MOSCOW, 31 Mei- Sekurang-kurangnya lima orang terbunuh manakala 19 orang lagi cedera dalam serangan bom di wilayah Lugansk, Ukraine.Pihak berkuasa keselamatan Rusia berkata serangan itu disebabkan serangan tentera Ukraine."Sebuah ladang ayam dan tempat tinggal pekerja musnah dalam serangan di Karpaty, 35 kilometer dari barat bandar Lugansk."Siasatan awal mendapati pekerja ladang ayam terbunuh dalam insiden tersebut," katanya menerusi kenyataan.Kerajaan Rusia bagaimanapun tidak menyatakan jumlah anggota tentera terbunuh mahupun cedera dalam insiden terbabit.Wilayah Lugansk yang berjiran dengan Donetsk, kebanyakannya diduduki tentera Rusia. - AFP


Satelit pengintip Korea Utara terhempas ke laut

(Foto dipercayai sebahagian daripada satelit dilancar Korea Utara yang terhempas ke laut di pantai barat Semenanjung Korea/ REUTERS)

SEOUL, 31 Mei- Korea Utara mengumumkan pelancaran satelit pengintip tentera pada hari ini, namun melaporkan ia terhempas ke dalam laut tidak lama selepas itu.Media kerajaan negara itu melaporkannya sebagai kemalangan semasa penerbangan, tanpa penjelasan lanjut.Pyongyang tidak mempunyai satelit yang berfungsi di angkasa lepas dan pemimpin Kim Jong-un menjadikan pembangunan satelit pengintip tentera sebagai keutamaan rejimnya dan secara peribadi menyelia beberapa persiapan pelancaran.Agensi berita rasmi Korea Utara melaporkan pihak berkuasa angkasa lepas Korea Utara melancarkan satelit peninjau tentera, 'Malligyong-1', yang dipasang pada roket pengangkut jenis baharu, 'Chollima-1', di Tapak Pelancaran Satelit Sohae di daerah Cholsan, wilayah Utara Phyongan pada jam 6.27 pagi pada 31 Mei."Bagaimanapun, roket itu terhempas ke dalam laut selepas kehilangan tujahan akibat enjin peringkat kedua yang dihidupkan tidak beroperasi secara normal selepas pemisahan peringkat pertama semasa penerbangan biasa."Pihak berkuasa akan menyiasat dengan teliti kecacatan serius yang didedahkan dalam pelancaran satelit, mengambil langkah saintifik dan teknologi segera untuk mengatasinya dan menjalankan pelancaran kedua secepat mungkin," katanya.Sementara itu, Tentera Korea Selatan mengesan pelancaran satelit itu, yang dikatakan hilang awal dari radar dan jatuh ke laut akibat penerbangan tidak normal, kata Ketua Turus Bersama.

(Orang ramai di Seoul menonton video pelancaran peluru berpandu Korea Utara di skrin TV pada Rabu /AFP)

Korea Utara semalam mengesahkan ia merancang untuk melancarkan apa yang dipanggil satelit peninjau tentera No. 1 sebelum 11 Jun, selepas memberitahu Jepun mengenai rancangannya sehari sebelum itu.Tidak lama selepas pelancaran itu, pihak berkuasa bandar Seoul menghantar amaran kecemasan kepada penduduk."Warganegara, sila bersiap sedia untuk berpindah dan benarkan kanak-kanak dan orang tua berpindah dulu," katanya melalui mesej teks kepada penduduk ketika siren serangan udara dibunyikan di tengah Seoul.Amaran itu mencetuskan kekeliruan dan Kementerian Dalam Negeri Seoul kemudian menjelaskan amaran itu tidak dikeluarkan dengan betul.Jepun secara ringkas mengaktifkan sistem amaran amaran peluru berpandunya untuk wilayah Okinawa awal Rabu, sebelum membatalkannya selepas kira-kira 30 minit.Kementerian luar Korea Selatan awal minggu ini mengecam rancangan pelancaran itu, dengan mengatakan apa yang dipanggil 'pelancaran satelit' adalah pelanggaran serius terhadap resolusi Majlis Keselamatan PBB (UNSC) yang melarang semua pelancaran menggunakan teknologi peluru berpandu balistik. - AFP


Jet China lakukan aksi agresif berhampiran pesawat tentera AS

(Sebuah jet China melintasi laluan pesawat AS di Laut China Selatan/ twitter TheEazyCadet)

WASHINGTON, 31 Mei- Sebuah jet pejuang China didakwa melakukan gerakan agresif berhampiran pesawat tentera Amerika Syarikat (AS) di ruang udara antarabangsa Laut China Selatan.Dalam satu kenyataan, Komando tentera AS yang bertanggungjawab ke atas kawasan Indo-Pasifik berkata, pesawat J-16 milik China itu melakukan aksi penerbangan minggu lalu dan memaksa pesawat RC-135 AS untuk terbang melalui pergolakan atau gangguan angin."AS akan terus terbang, belayar, dan beroperasi - dengan selamat dan bertanggungjawab - di mana saja undang-undang antarabangsa membenarkan," kata kenyataan itu.Turut disertakan, video menunjukkan sebuah jet pejuang melintas di hadapan hidung pesawat AS dan kokpit RC-135 bergegar dalam gelora.Kedutaan China di Washington tidak segera menjawab permintaan untuk mendapatkan komen.Sebelum ini, China pernah mengatakan bahawa tindakan AS yang menghantar kapal dan pesawat ke Laut China Selatan adalah tidak baik untuk keamanan.Pada Disember lalu, sebuah pesawat tentera China terbang dalam jarak tiga meter dari pesawat Tentera Udara AS dan memaksanya melakukan gerakan mengelak supaya tidak berlanggar di ruang udara antarabangsa.Kejadian itu menyusuli apa yang disebut oleh AS sebagai trend kelakuan yang semakin berbahaya oleh pesawat tentera China baru-baru ini.

Kes itu berlaku sebelum China menolak permintaan Setiausaha Pertahanan AS, Lloyd Austin untuk bertemu di luar sidang kemuncak keselamatan Asia Dialog Shangri-La di Singapura minggu ini.Seorang pegawai kanan pertahanan AS yang enggan dikenali berkata sejak 2021 China menolak atau tidak menjawab lebih 12 permintaan untuk bercakap dengan Pentagon.Hubungan antara China dan AS menjadi tegang, dengan pergeseran antara dua ekonomi terbesar dunia itu berhubung pelbagai isu termasuk Taiwan, rekod hak asasi manusia China dan aktiviti ketenteraan AS di Laut China Selatan. - REUTERS


PBB mula keluarkan minyak dari kapal tangki terkandas di Yaman

(Kapal tangki FSO Safer yang berlabuh di luar pesisir pantai Ras Issa, Yaman, sebelum operasi pemindahan minyak dilakukan/ REUTERS)

NEW YORK, 31 Mei- Pertubuhan Bangsa-Bangsa Bersatu (PBB) bersedia untuk memulakan kerja mengalihkan kapal tangki minyak yang terkandas di pantai Yaman dengan lebih satu juta tong minyak mentah, sekali gus menimbulkan risiko kepada alam sekitar.Penyelaras PBB di Yaman, David Gressly, berkata pihaknya kini berada di tapak dan boleh memulakan kerja.Dalam pelan menyelamat yang belum pernah dilakukan sebelum ini, PBB membeli sebuah kapal tangki besar untuk mengeluarkan minyak dari kapal di Laut Merah itu.Kerja mengepam akan bermula dalam masa kira-kira 10 hari hingga dua minggu, kata Gressly melalui persidangan video dari atas kapal sokongan yang tiba di kapal yang terkandas, FSO Safer.Safer, yang berusia 47 tahun, tidak pernah diselenggara sejak perang saudara Yaman meletus pada 2015 dan ia ditinggalkan di pelabuhan Hodeida yang dikuasai pemberontak, pintu masuk kritikal untuk penghantaran bekalan ke negara yang sangat bergantung kepada bantuan asing.Pakar berkata kapal itu berisiko pecah, meletup atau terbakar dan 1.1 juta tong minyak dibawa Safer adalah empat kali lebih banyak minyak daripada yang tumpah dalam bencana Exxon Valdez 1989 di Alaska, satu bencana ekologi terburuk di dunia, menurut PBB.

Operasi menyelamat, yang akan menelan belanja lebih daripada AS$140 juta (RM645 juta) itu ditugaskan kepada sebuah syarikat bernama SMIT Salvage.Ia akan mengepam minyak dari Safer ke kapal milik PBB yang kini dipanggil Nautica, dan kemudian mengalihkan kapal tangki yang kosong.Perbelanjaan itu jauh lebih murah daripada kos yang dianggarkan untuk menguruskan tumpahan minyak yang berpotensi berlaku, yang diunjur memerlukan AS$20 bilion (RM92 bilion) untuk dibersihkan.Bagaimanapun, PBB berkata ia masih kekurangan AS$29 juta (RM133 juta) untuk projek yang besar itu.Sebuah kapal sokongan SMIT yang dipanggil Ndeavor tiba semalam di tapak yang sarat dengan peralatan dan akan memulakan kerja persediaan hari ini.Ketua Program Pembangunan PBB, Achim Steiner, berkata dengan ketibaan Ndeavor di sebelah FSO Safer di Laut Merah, petugas mencapai satu kejayaan kritikal."Jika semuanya berjalan mengikut perancangan, pada akhir Jun atau awal Julai, kami mungkin berada dalam kedudukan untuk mengatakan bahawa fasa kritikal pemindahan kapal ke kapal boleh diselesaikan," kata Steiner. - AFP


Konflik Sudan: Gencatan untuk benarkan bantuan dihantar- Tentera Sudan

(FOTO FAIL: Rakyat Sudan menyambut askar yang setia kepada Ketua Tentera, Abdel Fattah al-Burhan di bandar Laut Merah Port Sudan pada 16 April 2023 /AFP)

KHARTOUM, 31 Mei- Ketua Tentera Sudan, Jeneral Abdel Fattah Al Burhan, memaklumkan pihaknya setuju melanjutkan gencatan senjata bagi membolehkan penduduk awam mendapatkan bantuan.Kesediaan ini dinyatakan Abdel Fattah dalam video yang dikeluarkan pada Selasa.Beliau memberitahu, tentera belum menggunakan kekerasan sepenuhnya, namun tidak teragak-agak untuk berbuat demikian sekiranya musuh enggan mematuhi peraturan.Tentera dan Pasukan Separa Tentera (RSF) sebelum ini setuju melanjutkan gencatan senjata selama lima hari, sebelum perjanjian itu tamat pada Isnin.Perjanjian itu ditaja Amerika Syarikat (AS) dan Arab Saudi.

Washington dan Riyadh sebelum ini memaklumkan kedua-dua pihak mencabuli gencatan.Bagaimanapun, penghantaran bantuan untuk dua juta penduduk masih dibenarkan.Sementara itu, RSF dalam satu kenyataan mendakwa tentera terlebih dahulu mencabuli gencatan tersebut.Pertempuran tercetus 15 April lalu, susulan pertikaian mengenai proses peralihan ke kerajaan awam.- AFP


Musk dijangka bertemu pegawai kanan China dalam lawatannya ke China

BEIJING, 31 Mei - Ketua Pegawai Eksekutif (CEO) Tesla Elon Musk dilihat meninggalkan hotel di sini, menaiki kereta Tesla pada hari kedua lawatannya ke China, menurut seorang saksi Reuters.Musk ditemani ketua hal ehwal awam Tesla yang berpangkalan di China, Grace Tao dan ketua pembuatan global Tom Zhu. Beliau dijangka bertemu pegawai kanan China yang lain dan melawat kilang pembuat kenderaan elektrik Amerika Syarikat di Shanghai minggu ini, kata sumber.

Bagaimanapun masih tidak dapat dikenal pasti individu yang akan ditemuinya dan isu yang akan dibincangkan mereka.Hari pertama Musk, beliau bertemu dengan Menteri Luar China Qin Gang dan makan malam bersama-sama Zeng Yuqun, pengerusi CATL, gergasi bateri China dan pembekal utama Tesla. - REUTERS


Serangan drone Ukraine:  Seorang maut, dua cedera

(Kerosakan pada bangunan pangsapuri yang terkena serangan dron di Moscow, Rusia/ REUTERS)

MOSCOW, 31 Mei- Drone Ukraine menyerang Moscow semalam, dalam apa yang disifatkan sebagai serangan terburuk ke atas ibu negara itu sejak Perang Dunia Kedua, manakala Kiev juga dihujani serangan udara buat kali ketiga dalam 24 jam.Sejak Rusia menghantar tentera ke jirannya pada Februari tahun lalu, perang itu sebahagian besarnya berlaku di dalam Ukraine, walaupun Moscow melaporkan beberapa serangan ke atas wilayahnya termasuk cubaan membunuh Presiden Vladimir Putin.Serbuan awal pagi Selasa itu menyasarkan beberapa kawasan terkaya di Moscow termasuk zon barat di mana Putin dan golongan elit mempunyai kediaman.Sekurang-kurangnya seorang maut dan dua orang dilaporkan cedera manakala beberapa warga Rusia di dua blok pangsapuri yang rosak ringan dipindahkan seketika, menurut Datuk Bandar Moscow.Kementerian Pertahanan Rusia berkata lapan dron yang dihantar oleh Kiev ditembak jatuh atau dialihkan, walaupun Baza, saluran Telegram yang mempunyai pautan kepada perkhidmatan keselamatan, berkata lebih 25 dron terbabit.Penduduk mendakwa, mereka terdengar bunyi dentuman kuat diikuti bau petrol. Ada yang merakamkan sebuah dron ditembak jatuh dan kepulan asap di langit Moscow.

(Pegawai penguatkuasa undang-undang berkawal berhampiran blok pangsapuri bertingkat yang rosak berikutan serangan dron yang dilaporkan di Moscow, semalam/ REUTERS)

Ahli Parlimen, Maxim Ivanov, menyifatkannya sebagai serangan paling serius ke atas Moscow sejak sejak serangan Nazi Jerman, dan tiada rakyat boleh mengelak hakikat baharu itu."Anda sama ada akan bersatu mengalahkan musuh dan mempertahankan tanah air kita, atau rasa malu yang tidak dapat dihapuskan kerana menjadi pengecut, serta bekerjasama dan pengkhianatan akan menyelubungi keluarga anda," katanya.Awal bulan ini, dua dron meletup di atas Kremlin dalam serangan yang Rusia turut menyalahkan Kie dan dikatakan ditujukan kepada Putin."Serangan sabotaj dan pengganas di Ukraine hanya akan meningkat," kata seorang lagi ahli Parlimen Rusia, Alexander Khinshtein, yang menggesa pengukuhan pertahanan secara radikal.Pembantu Presiden Ukraine, Mykhailo Podolyak, menafikan Kiev terbabit secara langsung dalam serangan menyasarkan Moscow pada Selasa.Bagaimanapun, beliau dilaporkan berkata 'gembira' untuk menonton dan meramalkan lebih banyak lagi serangan akan datang.Sejak tentera Rusia menyerang beberapa wilayah timur Ukraine, perang mengorbankan berpuluh ribu mangsa, mengakibatkan jutaan penduduk hilang tempat tinggal dan mengubah bandar menjadi runtuhan dan menyebabkan gangguan dalam ekonomi global.Putin kemudian berkata serangan dron terbesar Ukraine ke atas Moscow adalah percubaan untuk menakutkan atau menggertak Rusia, dan pertahanan udara di sekitar ibu negara akan diperkukuh.Sasaran orang awam di Kiev dan bandar-bandar lain di Ukraine sejak awal perang lagi berulang kali diserang menggunakan dron dan peluru berpandu Rusia.Bagaimanapun, serangan awal pagi Selasa menandakan kali kedua Moscow diserang secara langsung.Di Washington, Amerika Syarikat (AS), Rumah Putih berkata ia masih mengumpul maklumat mengenai laporan dron yang menyerang di Moscow."Kami tidak menyokong serangan di dalam Rusia. Itu saja," kata setiausaha akhbar Rumah Putih Karine Jean-Pierre pada satu taklimat.Washington dan negara Pertubuhan Perjanjian Atlantik Utara (NATO) ialah pembekal utama senjata kepada Ukraine dengan syarat ia menggunakannya untuk mempertahankan diri dan merampas semula wilayah Ukraine yang diduduki oleh tentera Rusia. - REUTERS


Siren di Jepun berikutan pelancaran satelit Korea Utara

JEPUN, 31 Mei - Jepun dikejutkan dengan bunyi siren pada Rabu, selepas pelancaran satelit di Korea Utara.Video orang ramai menunjukkan bunyi siren itu kedengaran di jalan-jalan dan bangunan-bangunan sekitarnya. Amaran kecemasan dikeluarkan berhubung sistem penyiaran J-Alert kepada penduduk wilayah selatan Okinawa awal pagi Rabu. Kerajaan Jepun memberi amaran kepada penduduk supaya berlindung di dalam rumah jika mereka berada di luar.

Ia kemudian berkata peluru berpandu itu tidak akan berada di udara wilayah Jepun dan membatalkan amaran itu.

Siren bermula di Seoul pada pukul 6:32 pagi waktu tempayan selepas bandar itu mengeluarkan "Makluman Presiden" meminta rakyat bersiap sedia kemungkinan pemindahan. Beberapa minit kemudian, amaran supaya penduduk kekal di lokasi masing-masing sekurang-kurangnya 10 minit, dikeluarkan."Saya agak keliru dengan mesej amaran pagi ini. Tetapi saya tidak begitu risau kerana Korea Utara pernah melakukan perkara ini. Saya lebih berharap mesej amaran itu akan mempunyai maklumat yang lebih tepat. Jika mereka menghantar mesej amaran lain pada masa hadapan , ia sepatutnya lebih baik dalam beri arahan," kata penduduk, Lee Gil-won.


EU tambah aset udara untuk padam kebakaran

(Pesawat bomba cuba memadamkan kebakaran hutan berhampiran perkampungan Ellinika di pulau Evia, Greece, 8 Ogos 2021/ REUTERS)

BRUSSELS, 31 Mei- Kesatuan Eropah (EU) akan menambah aset udara untuk memadam kebakaran bagi musim panas 2023.Menurut Pesuruhjaya Pengurusan Krisis EU, Janez Lenarcic, ini susulan cabaran kebakaran hutan yang meningkat akibat krisis perubahan iklim.Jelasnya, beberapa tahun kebelakangan ini telah menyaksikan cabaran terbesar setakat ini dengan purata peningkatan 350 peratus dalam permintaan untuk bantuan daripada program menyelamatnya.Katanya, berlaku peningkatan dalam kekerapan kebakaran, khususnya di kawasan yang tidak terdedah sebelum ini.

(Anggota bomba Galicia memadamkan api ketika berlakunya kebakaran berikutan tempoh kemarau yang berpanjangan dan suhu tinggi luar biasa, di Piedrafita, Asturias, Sepanyol, 31 Mac 2023/ REUTERS)

Untuk musim kebakaran hutan yang akan datang, rizab pesawat pemadam kebakaran akan merangkumi 24 pesawat dan empat helikopter dari 10 negara anggota.Selain itu, 11 negara anggota akan menghantar hampir 450 anggota bomba yang akan berpangkalan di Perancis, Greece dan Portugal.Eropah Selatan sedang bersiap sedia untuk musim panas yang dilanda kemarau dengan beberapa wilayah telah mengalami kekurangan air dan petani menjangkakan hasil terburuk mereka dalam beberapa dekad. - REUTERS


17,000 tan metrik bantuan makanan Sudan dirompak - WFP

(Pertempuran yang meletus di Sudan/Foto fail Reuters)

GENEVA, 30 Mei- Kira-kira 17,000 tan metrik bantuan makanan untuk golongan yang memerlukan di Sudan dirompak sejak pertempuran meletus, enam minggu lalu.Perkara itu dimaklumkan Pengarah Program Makanan Sedunia (WFP), Eddie Rowe pada Selasa.Pertubuhan Bangsa Bersatu (PBB) dan kumpulan bantuan mengatakan meski gencatan senjata dikuatkuasa, mereka terus berjuang untuk mendapatkan kelulusan birokrasi dan jaminan keselamatan menghantar bantuan dan kakitangan ke Khartoum serta tempat lain yang memerlukan.

(Pengarah Program Makanan Sedunia (WFP), Eddie Rowe/Foto Reuters)

Menurut WFP mereka telah memulakan pengagihan selama tiga hari di ibu negara itu pada Sabtu dan telah mencapai lebih 12,000 orang di Omdurman, iaitu kawasan yang dikawal tentera dan Pasukan Sokongan Pantas (RSF).Pihaknya menyasarkan bantuan kepada sekurang-kurangnya 500,000 orang di Khartoum.Dalam pada itu, WFP menjangkakan lebih 2.5 juta orang di Sudan akan mengalami kelaparan dalam beberapa bulan akan datang.Sementara itu, Jurucakap UNICEF, James Elder berkata 13.6 juta kanak-kanak di Sudan memerlukan bantuan segera, dengan ratusan daripada mereka telah meninggal dunia dan beribu lagi cacat.-REUTERS


Gudang tekstil di utara Paris terbakar

AUBERVILLIERS, 30 Mei- Sebuah gudang tekstil di Aubervilliers, utara Paris terbakar, pada Selasa.Asap tebal dan hitam jelas kelihatan berkepul-kepul di kawasan itu.Anggota bomba juga dilihat berusaha memadamkan api yang marak.Pihak berkuasa tempatan turut menyeru orang awam untuk mengelak kawasan berkenaan dan memastikan tingkap rumah mereka ditutup.Ia walaupun tiada "bahaya toksik" disyaki akibat kebakaran.-REUTERS


Panda albino berjaya dirakam di China

(Kehadiran panda putih yang berjaya dirakam baru-baru ini/Reuters)

SICHUAN, 30 Mei- Kamera pengawasan di wilayah Sichuan, China baru-baru ini berjaya merakam kehadiran seekor panda gergasi putih yang jarang ditemui.Menurut CCTV, rakaman tersebut disiarkan televisyen kerajaan, pada Ahad.Visual panda putih itu dirakam di Hutan Simpan Nasional Wolong yang menunjukkan binatang itu sedang berjalan, menyeret buluh dan berinteraksi dengan panda hitam putih yang lain. Penyelidik yang dipetik media kerajaan berkata panda itu dianggarkan berumur lima atau enam tahun.Imej panda yang sama pertama kali dirakam pada April 2019 sekitar lokasi sama, ketika ia berusia dua hingga tiga tahun, lapor CCTV. Bagaimanapun, tiada imej hadapan yang jelas dirakam pada masa itu.Panda putih berkenaan dipercayai albino dan mungkin satu-satunya seumpamanya di dunia, lapor media negara China.-REUTERS

(Panda albino yang berjaya dirakam di China/Reuters)


Selepas ditutup akibat perang, Muzium Sanaa dibuka semula buat sementara

SANAA, 30 Mei- Selepas ditutup selama lebih sedekad akibat konflik di Yaman, Muzium Negara Sanaa telah membuka pintunya kepada orang ramai, untuk tempoh dua minggu.Ia ditutup pada 2012 berikutan perang yang berlaku.Timbalan Pengarah Muzium, Abdullah Isaaq berkata muzium itu dibuka semula untuk memaparkan artifak purba yang telah ditemui pihak berkuasa daripada penyeludup."Kami mulakan dengan menyambut Hari Muzium Antarabangsa dan ini merupakan langkah pertama dalam proses pembukaan semula muzium, insya-Allah. Kami mula (mempamerkan) koleksi barang antik yang dirampas," jelas Isaaq.Beliau berkata, muzium itu menempatkan kira-kira 2,000 artifak yang telah dipulangkan dalam tempoh 15 tahun lepas.

(Beberapa artifik yang dipamerkan di Muzium Sanaa/Foto Reuters)

Sementara itu, menurut Setiausaha Bawahan Pihak Berkuasa Am Antikuiti Yaman, Ibrahim al-Hadi sebahagian daripada sebab muzium itu kekal ditutup untuk sekian lama adalah untuk memastikan perlindungan artifak, terutama semasa perang.Selain itu, disebabkan kekurangan belanjawan operasi."Punca utama adalah kekurangan sumber, di samping perang yang dikenakan kepada kita."Kami kini dalam proses menyiapkan beberapa prosedur dan akan mencari pembiayaan bagi membolehkan kami memulihkan dan membuka semula muzium itu, insya-Allah," tambahnya.-REUTERS


Warga Arab Saudi diculik di Lubnan berjaya dibebaskan

(Kenyataan tentera Lubnan menyebut beberapa suspek penculik turut ditahan/Foto Hiasan)

BEIRUT, 30 Mei- Seorang warga Arab Saudi yang diculik di Beirut, berjaya dibebaskan. Dia diselamatkan dalam satu operasi khas oleh tentera Lubnan, berhampiran sempadan Syria. Kenyataan tentera Lubnan menyebut, beberapa suspek penculik turut ditahan. "Seorang peronda perisikan tentera berjaya membebaskan warga Saudi yang diculik, Mashari al-Mutairi semasa operasi khas di sempadan Syria," kata tentera."Sebilangan daripada mereka yang terlibat dalam penculikan itu turut ditahan," tambahnya.Menurut sumber kanan keselamatan Lubnan kepada AFP, berdasarkan maklumat awal, warga Saudi itu telah diculik oleh penyerang tidak dikenali yang berpakaian anggota keselamatan di sebuah restoran.Dalam pada itu, Perdana Menteri Lubnan, Najib Mikati dalam reaksinya mengucapkan tahniah atas kejayaan tentera membebaskan mangsa dan penahanan suspek.-AFP

(Seorang warga Arab Saudi yang diculik di Beirut, berjaya dibebaskan/Foto Hiasan)


Hospital terbakar di selatan Austria, tiga orang maut

VIENNA, 30 Mei- Sebuah hospital di selatan Austria terbakar pada Isnin, mengakibatkan tiga orang maut.Menurut kenyataan agensi kesihatan serantau, kebakaran itu berlaku kira-kira pukul 1 pagi waktu tempatan."Punca kebakaran belum dapat dipastikan," kata jurucakap hospital di Modling, kira-kira 14 kilometer (9 batu) dari Vienna.Pihak berkuasa memberitahu 33 buah kenderaan bersama 170 anggota bomba dan pasukan Palang Merah telah dihantar untuk memadamkan kebakaran.Api berjaya dikawal dua jam kemudian.Pesakit di hospital berkenaan telah dipindahkan ke kemudahan lain dan siasatan terhadap punca kebakaran sedang dilakukan, kata mereka.-AFP

(Kebakaran dilaporkan berlaku kira-kira pukul 1 pagi waktu tempatan/Foto Hiasan)


Kiev terus jadi sasaran serangan Rusia

KIEV, 30 Mei- Bandar Kiev terus menjadi sasaran serangan Rusia pada awal pagi Selasa, yang mengakibatkan sekurang-kurangnya seorang maut manakala empat lagi cedera."Serangan besar-besaran itu datang dari arah berbeza, dalam beberapa gelombang," kata pentadbiran tentera. Letupan dan tembakan itu kedengaran di seluruh bandar dalam serangan ketiga Rusia ke atas Ukraine dalam masa 24 jam.

(Sebahagian peluru berpandu dilihat di jalan selepas serangan Rusia di Kiev pada 29 Mei 2023/Foto Reuters)

Rusia telah melancarkan beberapa siri serangan ke atas Kiev bulan ini menggunakan gabungan dron dan peluru berpandu.Kebanyakan serangan dilakukan pada waktu malam untuk menimbulkan tekanan psikologi kepada orang ramai, kata pegawai bandar itu.Dalam pada itu, serangan yang dibuat menandakan serangan maut kedua ke atas ibu negara Ukraine pada Mei dan ke-17 sejak awal bulan.-REUTERS


Kumpulan migran terperangkap di sempadan Poland-Belarus

WARSAW, 30 Mei- Sekumpulan pendatang, termasuk wanita dan kanak-kanak, terperangkap di sempadan Poland-Belarus, kata pengawal sempadan Poland pada Isnin.Aktivis menuduh pegawai bertugas menghalang mereka daripada mendapatkan suaka.Kumpulan itu dipaksa untuk berkhemah selama empat hari di hutan berhampiran Bialowieza, di pagar sempadan yang didirikan bagi mengelakkan kemasukan secara haram.Dalam satu kenyataan yang dihantar kepada AFP, pengawal sempadan Poland berkata kumpulan "sekitar 20-30 orang" itu "di luar bidang kuasa" Poland."Oleh itu sebarang aktiviti pentadbiran, termasuk kemungkinan penerimaan permohonan untuk perlindungan antarabangsa, jika niat mereka untuk mendapatkan perlindungan di Poland, tidak mungkin," tambahnya.Menurut aktivis, kumpulan di sempadan itu termasuk orang dari Syria, Iraq, dan Congo, dengan 11 kanak-kanak."Mereka pastinya sangat letih, tertekan... kerana mereka berada dalam situasi yang sangat sukar dan tidak menentu," kata aktivis Ola Chrzanowska kepada AFP.Chrzanowska berkata pada Isnin, aktivis memfailkan permintaan dengan Mahkamah Hak Asasi Manusia Eropah untuk "langkah sementara" yang memerlukan Poland menerima permintaan suaka kumpulan itu.Pengawal sempadan Poland membekalkan air, makanan dan ubat-ubatan kepada pendatang dan meminta pihak Belarus untuk menyokong kumpulan itu.“Mereka hanya menghantar seseorang yang mendokumentasikan keseluruhan keadaan, pastinya untuk menggunakannya untuk propaganda mereka sendiri,” kata kenyataan itu.Bagaimanapun Timbalan Pegawai Penyiasat Poland campur tangan pada Sabtu dan mengeluarkan "permintaan segera bagi mendapatkan maklumat" mengenai status pendatang tersebut.- AFP


Musk dijangka bertemu pegawai China minggu ini - Sumber

SHANGHAI, 30 Mei - Ketua Pegawai Eksekutif (CEO) Tesla Elon Musk dijangka mengadakan lawatan pertamanya ke China dalam tempoh tiga tahun ini.Musk dijangka bertemu pegawai kanan China dan melawat kilang Tesla di Shanghai.Reuters melaporkan pada Mac lalu, Musk merancang lawatannya ke China dan dan akan bertemu dengan Perdana Menteri China Li Qiang pada awal April.

Bagaimanapun lawatan ke China itu sebagai pasaran kedua terbesar biarpun Tesla bergelut dengan pelbagai isu, termasuk persaingan yang semakin sengit dengan pembuat kereta China yang mengeksport kenderaan elektrik buatan China dan mendapat permintaan di dunia dan melemahkan pasaran Tesla. - REUTERS


China hantar saintis awam buat kali pertama ke angkasa lepas

CHINA, 30 Mei- China menghantar tiga angkasawan ke stesen angkasa Tiangong termasuk seorang saintis awam ke angkasa lepas buat kali pertama pada Selasa.Ekonomi kedua terbesar dunia itu telah melabur berbilion dolar dalam program angkasa lepas kendalian tenteranya.Menurut wartawan AFP dan rancangan TV tempatan, "krew Shenzhou-16 berlepas menggunakan roket Long March 2F dari Pusat Pelancaran Satelit Jiuquan di barat laut China pada 9:31 pagi waktu tempatan.Komander Jing Haipeng mengetuai misi keempatnya itu dalam perjalanan luar angkasa, serta jurutera Zhu Yangzhu dan profesor Universiti Beihang Gui Haichao.Misi itu adalah yang pertama ke stesen angkasa Tiangong sejak ia memasuki peringkat "aplikasi dan pembangunan", kata Beijing.Setelah berada di orbit, Shenzhou-16 akan mendarat di stesen teras Tianhe, sebelum kru bertemu tiga rakan sekerja dari penerbangan Shenzhou-15 yang dikendalikan sebelumnya.Mereka berada di stesen angkasa selama enam bulan dan akan kembali ke Bumi dalam masa terdekat.Misi itu akan "menjalankan eksperimen dalam orbit berskala besar... dalam kajian fenomena kuantum novel, sistem frekuensi masa ruang berketepatan tinggi, pengesahan relativiti am dan asal usul kehidupan," jurucakap CMSA Lin Xiqiang memberitahu pemberita pada Isnin.Seorang pakar memberitahu AFP, penerbangan pada Selasa mewakili "penerbangan giliran kru biasa apabila seorang kru menyerahkan kepada yang lain."- AFP


Bekas tentera Kanada diekstradisi ke Thailand kerana membunuh

BANGKOK, 30 Mei - Bekas tentera warga Kanada Matthew Dupre berjaya diekstradisi ke Thailand berhubung pembunuhan anggota kumpulan penjenayah tahun lalu, kata pihak berkuasa Thailand pada Isnin.Pesuruhjaya biro siasatan pusat, Jirabhop Bhuridej dalam sidang media berkata Dupre, 38, dikehendaki atas dakwaan menembak mati Jimi 'Slice' Sandhu, 32, di Phuket pada 5 Februari lalu."Si mati mempunyai kaitan dengan kumpulan (penjenayah) Bangsa Bersatu (Kanada) dan dikaitkan dengan pembunuhan salah seorang ketua kumpulan lain, yang dipanggil Red Scorpion, di Kanada," kata Jirabhop.Rakaman polis menunjukkan Dupre dalam keadaan bergari dan dikawal pegawai polis.

Ekstradisi itu melibatkan penerbangan tentera udara Thailand selepas syarikat penerbangan komersil menolak uhtuk membawanya atas faktor keselamatan. "Kami perlu menangkap suspek supaya dia didakwa bawah sistem kehakiman Thailand," kata pendakwa raya negeri Intranee Sumawong, sambil menambah Dupre tidak akan dikenakan hukuman mati bawah rang undang-undang ekstradisi."Kami telah memastikan bahawa terdapat keselamatan di Thailand dan mempertahankan reputasi kami bahawa negara ini selamat untuk didiami," katanya.Mahkamah Alberta meluluskan ekstradisi Dupre pada Disember lalu.- REUTERS


Ratusan burung mati di Chile

COQUIMBO, 30 Mei- Bangkai beratus-ratus burung mati di pantai Chile minggu lalu mencetuskan kebimbangan kepada orang ramai.Pihak berkuasa tempatan berkata bangkai haiwan berkenaan dihanyutkan di sepanjang pantai Changa di wilayah Coquimbo di utara Chile.Setakat ini, tidak dapat dipastikan punca kematian haiwan tersebut."Kami telah menghantar sampel bangkai burung itu ke makmal di Santiago."Penduduk tempatan dilarang mengutip bangkai burung tersebut bagi mengelakkan sebarang jangkitan penyakit," katanya menerusi kenyataan. - REUTERS


(Pedro Sanchez bercakap di Istana La Moncloa, Madrid /AFP)

MADRID, 29 Mei- Dalam satu tindakan mengejut, Perdana Menteri Sepanyol Pedro Sanchez memanggil pilihan raya mengejut pada 23 Julai ini.Pengumuman dibuat sehari selepas parti Sosialis pimpinannya mengalami kemelut dalam pilihan raya tempatan dan wilayah.Dilihat secara meluas sebagai 'raptai' untuk pilihan raya umum yang dijangka pada penghujung tahun, pilihan raya tempatan Ahad lepas menyaksikan gabungan pembangkang utama, Parti Popular (PP) memperoleh jumlah undian terbesar.PP juga mencatat kemenangan ketara di peringkat wilayah, merampas enam wilayah yang diketuai Sosialis, termasuk Valencia di timur dan Kepulauan Balearic, yang merangkumi pulau percutian Ibiza.Dalam ucapan di televisyen, Sanchez berkata beliau telah memaklumkan kepada Raja Felipe VI tentang keputusannya untuk membubarkan parlimen dan memanggil pilihan raya umum pada 23 Julai "berdasarkan keputusan pilihan raya semalam".“Sebagai ketua kerajaan dan parti Sosialis, saya bertanggungjawab atas keputusan itu dan saya fikir adalah perlu dan menyerahkan mandat demokrasi kita kepada kehendak rakyat,” katanya. -AFP

(PM Sepanyol panggil pilihan raya mengejut/AFP)


Shanghai catat suhu Mei terpanas dalam 100 tahun

(Orang memakai pakaian pelindung matahari semasa berbasikal/AFP)

SHANGHAI, 29 Mei- Shanghai mencatatkan suhu bulan Mei yang tertinggi dalam tempoh lebih 100 tahun, umum perkhidmatan meteorologi bandar itu.Para saintis berkata pemanasan global memburukkan lagi cuaca, dengan banyak negara mengalami gelombang haba dan suhu yang mencecah rekod di seluruh Asia Tenggara dan Selatan dalam beberapa minggu kebelakangan ini."Pada 13:09, suhu di stesen Xujiahui mencecah 36.1 darjah Celsius (97 darjah Fahrenheit), memecahkan rekod 100 tahun untuk suhu tertinggi pada bulan Mei," menurut catatan di akaun Weibo rasmi perkhidmatan, dengan merujuk kepada sebuah stesen metro di pusat bandar terbesar di China."Suhu di stesen yang sibuk itu meningkat lebih tinggi kepada 36.7C (98F) pada sebelah petang," lapor perkhidmatan meteorologi."Ia meletakkannya melebihi rekod lama, 35.7C, yang telah direkodkan empat kali sebelum ini, pada 1876, 1903, 1915 dan 2018," menurut perkhidmatan itu. -AFP

(Seorang wanita memakai pakaian pelindung matahari semasa keluar berjalan di Shanghai/AFP)


Rusia lancar serangan peluru berpandu siang hari di Kiev

KIEV, 29 Mei- Serangan bertali arus peluru berpandu Rusia di Kiev menyebabkan penduduk panik dan berlari mencari perlindungan dalam serangan luar biasa pada siang hari terhadap ibu negara Ukraine itu.Satu siri letupan dilapor kedengaran ketika Rusia menyasarkan bandar itu buat kali kedua dalam tempoh 24 jam.Wartawan AFP mendengar sekurang-kurangnya 10 letupan dari sekitar 11:10 pagi waktu tempatan (0810 GMT), bermula hanya beberapa minit selepas amaran serangan udara dibunyikan.Menurut pihak berkuasa, pertahanan udara Ukraine telah menembak jatuh setiap peluru berpandu Rusia yang dilancarkan di wilayah Kiev."Sebanyak 11 peluru berpandu ditembak: 'Iskander-M' dan 'Iskander-K' dari arah utara," kata Ketua Angkatan Tentera Ukraine, Valery Zaluzhny."Semua sasaran telah dimusnahkan oleh pertahanan udara," tambahnya.Ketua Pentadbiran Bandar Kiev, Sergiy Popko berkata Rusia menyerang pada waktu pagi ketika "kebanyakan penduduk sedang bekerja dan di jalan raya"."Rusia jelas menunjukkan bahawa mereka mahu memusnahkan penduduk awam," katanya di Telegram."Serpihan direkodkan jatuh di bahagian lain di bandar ini," kata Popko, sambil menambah bahawa maklumat mengenai mangsa sedang disiasat.Datuk Bandar Kiev, Vitali Klitschko pula memaklumkan bahawa seorang mangsa telah dimasukkan ke hospital. -AFP

(Pegawai Polis sedang memeriksa sebahagian peluru berpandu semasa serangan Rusia ke atas Kiev pada hari Isnin/REUTERS)